LIETUVOS POLICIJOS GENERALINIO KOMISARO

Į S A K Y M A S

DĖL POLICIJOS DEPARTAMENTO PRIE VIDAUS REIKALŲ MINISTERIJOS DARBO REGLAMENTO PATVIRTINIMO IR KAI KURIŲ LIETUVOS POLICIJOS GENERALINIO KOMISARO ĮSAKYMŲ PRIPAŽINIMO NETEKUSIAIS GALIOS

2007 m. gruodžio 3 d. Nr. 5-V-797

Vilnius

Vadovaudamasis Lietuvos Respublikos Vyriausybės 1994 m. rugpjūčio 11 d. nutarimo Nr. 728 „Dėl Lietuvos Respublikos Vyriausybės darbo reglamento patvirtinimo“ (Žin., 1994, Nr. 63-1238; 1999, Nr. 92-2693; 2000, Nr. 47-1357; 2001, Nr. 25-832, Nr. 84-2946; 2003, Nr. 27-1089), vidaus reikalų ministro 2004 m. sausio 13 d. įsakymo Nr. 1V-8 „Dėl Lietuvos Respublikos vidaus reikalų ministerijos darbo reglamento patvirtinimo ir kai kurių vidaus reikalų ministro įsakymų pripažinimo netekusiais galios“ (Žin., 2004, Nr. 12-348) nuostatomis:

1. Tvirtinu Policijos departamento prie Lietuvos Respublikos vidaus reikalų ministerijos darbo reglamentą (pridedama).

2. Pripažįstu netekusiais galios:

2.1. Lietuvos policijos generalinio komisaro 2002 m. balandžio 25 d. įsakymą Nr. 217 „Dėl Policijos departamento prie Vidaus reikalų ministerijos darbo reglamento patvirtinimo“;

2.2. Lietuvos policijos generalinio komisaro 2004 m. birželio 1 d. įsakymą Nr. V-247 „Dėl policijos generalinio komisaro 2002 m. balandžio 25 d. įsakymo Nr. 217 „Dėl Policijos departamento prie Vidaus reikalų ministerijos darbo reglamento patvirtinimo“ pakeitimo“ (Žin., 2004, Nr. 94-3467);

2.3. Lietuvos policijos generalinio komisaro 2005 m. sausio 28 d. įsakymą Nr. 5-V-91 „Dėl Lietuvos policijos generalinio komisaro 2004 m. birželio 1 d. įsakymo Nr. V-247 „Dėl policijos generalinio komisaro 2002 m. balandžio 25 d. įsakymo Nr. 217 „Dėl Policijos departamento prie Vidaus reikalų ministerijos darbo reglamento patvirtinimo“ pakeitimo“ pakeitimo“ (Žin., 2005, Nr. 23-753);

2.4. Lietuvos policijos generalinio komisaro 2005 m. rugpjūčio 31 d. įsakymą Nr. 5-V-520 „Dėl policijos generalinio komisaro 2002 m. balandžio 25 d. įsakymo Nr. 217 „Dėl Policijos departamento prie Vidaus reikalų ministerijos darbo reglamento patvirtinimo“ pakeitimo“ (Žin., 2005, Nr. 108-3972).

3. Skelbiu įsakymą Policijos departamento prie Lietuvos Respublikos vidaus reikalų ministerijos interneto svetainėje.

EINANTIS POLICIJOS GENERALINIO

KOMISARO PAREIGAS	VYTAUTAS GRIGARAVIČIUS

PATVIRTINTA

Lietuvos policijos generalinio komisaro

2007 m. gruodžio 3 d įsakymu Nr. 5-V-797

POLICIJOS DEPARTAMENTO PRIE LIETUVOS RESPUBLIKOS VIDAUS REIKALŲ MINISTERIJOS DARBO REGLAMENTAS

I. BENDROSIOS NUOSTATOS

1. Policijos departamento prie Lietuvos Respublikos vidaus reikalų ministerijos darbo reglamentas (toliau – reglamentas) nustato Policijos departamento prie Lietuvos Respublikos vidaus reikalų ministerijos (toliau – Policijos departamentas) darbo tvarką. Reglamento nuostatos taikomos specializuotoms policijos, policijos profesinio ugdymo, teritorinėms policijos įstaigoms (toliau – policijos įstaigos) tiek, kiek reglamentas reglamentuoja jų veiklą.

2. Policijos departamentas yra policijos įstaiga, padedanti policijos generaliniam komisarui formuoti policijos veiklos strategiją ir kontroliuoti jos įgyvendinimą, taip pat organizuoti ir įgyvendinti policijos įstaigų valdymą.

3. Policijos departamentas savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, įstatymais, kitais Lietuvos Respublikos Seimo priimtais teisės aktais, Lietuvos Respublikos Prezidento dekretais, Lietuvos Respublikos Vyriausybės nutarimais, Policijos departamento nuostatais, kitais teisės aktais ir šiuo reglamentu.

4. Policijos departamento veikla grindžiama teisėtumo, veiklos viešumo ir konfidencialumo derinimo, pagarbos žmogaus teisėms, įstatymo viršenybės, objektyvumo, visuomenės moralės, humanizmo, nepiktnaudžiavimo valdžia, tarnybinio bendradarbiavimo ir kitais demokratinio administravimo principais.

II. BENDRIEJI POLICIJOS DEPARTAMENTO DARBO KLAUSIMAI

I. POLICIJOS GENERALINIS KOMISARAS, POLICIJOS GENERALINIO KOMISARO PAVADUOTOJAI IR PATARĖJAI

5. Policijos departamentui vadovauja policijos generalinis komisaras, kuris prižiūri ir koordinuoja Policijos departamento padalinių veiklą, atsako už Policijos departamentui pavestų uždavinių vykdymą bei darbo organizavimą.

6. Policijos generalinis komisaras leidžia įsakymus, nurodymus, įsakymais tvirtinamus kitus teisės aktus.

7. Policijos departamentui Lietuvos Respublikos Seime, Vyriausybėje, kitose valstybės institucijose ir įstaigose atstovauja policijos generalinis komisaras arba jo įgalioti policijos generalinio komisaro pavaduotojai, Policijos departamento padalinių vadovai ir darbuotojai.

8. Laikinai nesant policijos generalinio komisaro, jo pareigas eina vienas iš policijos generalinio komisaro pavaduotojų. Laikinai nesant policijos generalinio komisaro pavaduotojo, jo pareigas eina policijos generalinio komisaro įsakymu paskirtas kitas policijos generalinio komisaro pavaduotojas.

Policijos generalinio komisaro įsakymus dėl policijos generalinio komisaro pavaduotojo pavadavimo rengia Policijos departamento Personalo valdyba (toliau – Personalo valdyba). Pavaduojamasis policijos generalinio komisaro pavaduotojas visą būtiną informaciją įsakymui parengti teikia Personalo valdybos viršininkui, prieš tai suderinęs su policijos generaliniu komisaru.

9. Policijos generalinio komisaro pavaduotojai pagal kuravimo sritį atsako už Policijos departamento padalinių veiklą. Taip pat jiems pagal kompetenciją pavesta:

9.1. formuoti policijos veiklos strategiją ir kontroliuoti jos įgyvendinimą, organizuoti ir užtikrinti nacionalinių ir kitų programų vykdymą, policijos įstaigų valdymą, investicijų planavimą, techninę plėtrą, informacinį aprūpinimą, pareigūnų mokymą, Policijos departamento administravimą, padėti policijos generaliniam komisarui organizuoti ir įgyvendinti tarptautinį bendradarbiavimą ir atstovauti Policijos departamentui Europos Sąjungos institucijose, tarptautinėse organizacijose;

9.2. organizuoti ir įgyvendinti ikiteisminį tyrimą policijos sistemoje, kontroliuoti ir koordinuoti specializuotų policijos įstaigų, aukštesnės ir žemesnės pakopų policijos komisariatų padalinių, atliekančių operatyvinį bei procesinį tyrimą, darbą;

9.3. įgyvendinti policijos uždavinius ir funkcijas, organizuoti, koordinuoti ir kontroliuoti šalies viešosios policijos pajėgas, vykdančias žmogaus teisių ir laisvių apsaugą, viešosios tvarkos ir visuomenės saugumo užtikrinimą, neatidėliotinos pagalbos teikimą asmenims, nusikalstamų veikų ir kitų teisės pažeidimų prevenciją, saugaus eismo priežiūrą.

10. Policijos generalinio komisaro pavaduotojai, įgaliojus policijos generaliniam komisarui, pagal kompetenciją skiria įpareigojimus ir kontroliuoja, kaip jie vykdomi.

11. Policijos departamento Patarėjų grupė pagal kuravimo sritį organizuoja, koordinuoja ir kontroliuoja policijos generalinio komisaro pavedimų vykdymą jam pavaldžiose policijos įstaigose. Taip pat jai pagal kompetenciją pavesta padėti policijos generaliniam komisarui formuoti policijos veiklos strategiją, kontroliuoti jos įgyvendinimą, organizuoti policijos įstaigų valdymą ir veiklą, užtikrinti Lietuvos Respublikos įstatymų, Vyriausybės nutarimų, vidaus reikalų ministro ir policijos generalinio komisaro įsakymų ir kitų teisės aktų vykdymą policijos generaliniam komisarui pavaldžiose policijos įstaigose.

II. POLICIJOS DEPARTAMENTO PADALINIAI

12. Policijos departamentas susideda iš Štabo, valdybų, skyrių, grupių (toliau -Policijos departamento padaliniai).

13. Policijos departamento padaliniai užtikrina Lietuvos Respublikos įstatymuose, Vyriausybės nutarimuose ir kituose teisės aktuose Policijos departamentui nustatytų policijos uždavinių įgyvendinimą, organizuoja, koordinuoja ir kontroliuoja policijos generaliniam komisarui pavaldžių policijos įstaigų veiklą ir teikia joms rekomendacijas, formuoja bendrą pavaldžių policijos įstaigų veiklos, viešųjų ryšių ir personalo strategiją, užtikrina valstybinių programų įgyvendinimą policijos įstaigose, organizuoja policijos generalinio komisaro sprendimų vykdymą bei jų kontrolę.

14. Policijos departamento struktūrą tvirtina policijos generalinis komisaras, atsižvelgdamas į Policijos departamento uždavinius ir funkcijas, nustatytus Lietuvos Respublikos įstatymuose, Vyriausybės nutarimuose, Policijos departamento nuostatuose ir kituose teisės aktuose.

15. Policijos departamento padaliniai savo darbą organizuoja vadovaudamiesi policijos generalinio komisaro patvirtintais padalinių nuostatais.

16. Policijos departamente darbas organizuojamas vadovaujantis Lietuvos Respublikos įstatymais, Vyriausybės nutarimais, kitais teisės aktais, šiuo reglamentu ir pareigybių aprašymais.

17. Policijos departamento padalinių vadovai asmeniškai atsako už padaliniams pavestų uždavinių įgyvendinimą ir funkcijų vykdymą, darbo organizavimą, darbo drausmę, pavaldžių darbuotojų teisės pažeidimų prevenciją, taip pat už policijos generalinio komisaro bei policijos generalinio komisaro pavaduotojų rezoliucijų ir žodinių pavedimų vykdymą. Jie yra tiesiogiai atsakingi ir atsiskaito policijos generaliniam komisarui bei policijos generalinio komisaro pavaduotojui pagal kuruojamą sritį.

18. Policijos departamento padalinių vadovai turi užtikrinti, kad darbuotojai pasirašytinai būtų supažindinti su Policijos departamento ir jo padalinių nuostatais, šiuo reglamentu ir darbuotojo pareigybės aprašymu, taip pat su kitais teisės aktais, kuriais privalo vadovautis savo veikloje.

III. DARBO LAIKAS

19. Policijos departamente pirmadienį–ketvirtadienį dirbama nuo 8 valandos iki 17 valandos, o penktadienį – nuo 8 valandos iki 15 valandos 45 minučių. Pertrauka pailsėti ir pavalgyti – nuo 12 valandos iki 12 valandos 45 minučių, išskyrus pamainomis dirbančius padalinius. Šeštadienis ir sekmadienis – poilsio dienos.

20. Policijos departamente padalinių vadovai skiria darbuotoją, atsakingą už darbo laiko apskaitos žiniaraščio pildymą, ir nustatyta tvarka atitinkamai ši funkcija yra įrašoma į jo pareigybės aprašymą.

21. Policijos departamento padalinių užpildytus darbo žiniaraščius tvirtina policijos generalinis komisaras, policijos generalinio komisaro pavaduotojai pagal kuravimo sritį.

22. Policijos departamente darbo laiko apskaita tvarkoma vadovaujantis Lietuvos Respublikos Vyriausybės 2004 m. sausio 27 d. nutarimu Nr. 78 „Dėl darbo laiko apskaitos žiniaraščio pavyzdinės formos ir jo pildymo tvarkos patvirtinimo“ (Žin., 2004, Nr. 18-528), Lietuvos policijos generalinio komisaro 2004 m. kovo 4 d. įsakymu Nr. 111 „Dėl darbo laiko apskaitos žiniaraščio tvarkymo Policijos departamente prie Vidaus reikalų ministerijos“ ir kitais teisės aktais, reglamentuojančiais darbo laiko apskaitą.

23. Darbo laiko apskaitos žiniaraštyje ranka ar kompiuteriu žymima kiekvieną dieną dirbtas laikas ir neatvykimo į darbą atvejai.

24. Darbuotojas privalo nedelsdamas informuoti Policijos departamento padalinio, kuriame jis dirba, vadovą ir darbuotoją, atsakingą už žiniaraščio pildymą, apie neatvykimą į darbą ir šio neatvykimo priežastį.

25. Atostogų metu susirgęs ir iš gydymo įstaigos gavęs nedarbingumo pažymėjimą darbuotojas privalo nedelsdamas informuoti Policijos departamento padalinio, kuriame jis dirba, vadovą ir darbuotoją, atsakingą už žiniaraščio pildymą, apie nedarbingumo pažymėjime nurodytos ligos pradžią, o pasveikus – apie nedarbingumo pažymėjime nurodytos ligos pabaigą.

26. Darbuotojams turi būti suteikta galimybė policijos generalinio komisaro nustatyta tvarka susipažinti su darbo laiko apskaitos žiniaraščiu.

IV. POLICIJOS TARYBA

27. Policijos taryba (toliau – Taryba) yra policijos generalinio komisaro įsakymu sudaryta patariamoji institucija, svarstanti svarbiausius Policijos departamento veiklos organizavimo ir strategijos klausimus, taip pat klausimus, susijusius su policijos įstaigų veikla.

28. Tarybą sudaro Tarybos pirmininkas, kuris pagal einamas pareigas yra policijos generalinis komisaras, Tarybos nariai ir sekretorius. Tarybos nariais gali būti policijos generalinio komisaro pavaduotojai, Policijos departamento Patarėjų grupės patarėjai, Policijos departamento padalinių, aukštesnės ir žemesnės pakopų policijos komisariatų, specializuotų policijos ir policijos profesinio ugdymo įstaigų vadovai.

29. Tarybos posėdžių planas, posėdžių darbotvarkės sudaromos, pateikti klausimai svarstomi, sprendimai priimami ir įforminami bei Tarybos posėdžių medžiaga saugoma vadovaujantis policijos generalinio komisaro patvirtintais Tarybos nuostatais.

30. Tarybos posėdžius organizuoja ir jiems vadovauja Tarybos pirmininkas.

V. PASITARIMAI PAS POLICIJOS GENERALINĮ KOMISARĄ

31. Pasitarimai pas policijos generalinį komisarą yra tokie pasitarimai, kuriems pirmininkauja policijos generalinis komisaras ir kuriuose aptariami Policijos departamento padalinių ar kitų policijos įstaigų veiklos klausimai.

32. Pasitarimuose pas policijos generalinį komisarą, atsižvelgiant į pasitarimo temą, dalyvauja policijos generalinio komisaro pavaduotojai, Policijos departamento padalinių, policijos įstaigų vadovai, kiti pareigūnai ir kviestiniai asmenys.

33. Pasitarimai pas policijos generalinį komisarą rengiami policijos generalinio komisaro iniciatyva, jo nurodytu laiku ir periodiškumu.

34. Medžiagą pasitarimams pas policijos generalinį komisarą teikia ir policijos generalinio komisaro priimtų sprendimų įgyvendinimą pagal kompetenciją organizuoja policijos generalinio komisaro pavaduotojai arba policijos generalinio komisaro pavedimu Policijos departamento padalinių vadovai.

35. Pasitarimams pas policijos generalinį komisarą medžiagą rengia, juos organizuoja ir protokoluoja Policijos departamento Štabas (toliau – Štabas), Policijos departamento Kriminalinės policijos valdyba (toliau – Kriminalinės policijos valdyba) ir Policijos departamento Viešosios policijos valdyba (toliau – Viešosios policijos valdyba) pagal kompetenciją.

36. Pasitarimų pas policijos generalinį komisarą protokolai registruojami ir saugomi Policijos departamento Bendrajame skyriuje (toliau – Bendrasis skyrius).

37. Per pasitarimus pas policijos generalinį komisarą policijos generalinio komisaro arba policijos generalinio komisaro pavaduotojo duotų pavedimų vykdymą dažniausiai kontroliuoja Štabas, Kriminalinės policijos valdyba ir Viešosios policijos valdyba pagal kompetenciją.

VI. VISUOMENINĖ POLICIJOS TARYBA

38. Policijos departamente, policijos generaliniam komisarui pritarus, gali veikti Visuomeninė policijos taryba, kurios tikslas – teikti siūlymus policijos generaliniam komisarui dėl policijos sistemos tobulinimo, veiklos ir policijos įvaizdžio gerinimo, visuomenės ir policijos tarpusavio supratimo bei pasitikėjimo didinimo.

39. Visuomeninės policijos tarybos nariais gali būti aktyvūs visuomenės, mokslo veikėjai, visuomeninių organizacijų, savivaldybių tarybų nariai, žiniasklaidos atstovai, buvę vidaus tarnybos sistemos pareigūnai, nusipelnę policijai asmenys.

40. Visuomeninės policijos tarybos sudėtį įsakymu tvirtina policijos generalinis komisaras.

41. Visuomeninė policijos taryba vadovaujasi policijos generalinio komisaro patvirtintais nuostatais.

42. Visuomeninės policijos tarybos posėdžiams medžiagą rengia Visuomeninės policijos tarybos nariai arba Štabas. Posėdžius organizuoja ir protokoluoja Štabas.

VII. KOMISIJŲ, DARBO GRUPIŲ SUDARYMAS IR JŲ VEIKLA

43. Vykdant Lietuvos Respublikos įstatymų, Vyriausybės nutarimų, vidaus reikalų ministro ir policijos generalinio komisaro įsakymų nuostatas, Policijos departamente policijos generalinio komisaro įsakymu sudaromos nuolatinės ar laikinosios komisijos, darbo grupės.

44. Nuolatinės komisijos sudaromos policijos generalinio komisaro pavestai ilgalaikei funkcijai vykdyti.

45. Policijos generalinis komisaras įsakymu tvirtina nuolatinės komisijos sudėtį ir nuostatus, kuriais komisija vadovaujasi savo veikloje.

46. Laikinosios komisijos sudaromos policijos generalinio komisaro pavestai trumpalaikei funkcijai vykdyti.

47. Laikinosios komisijos sudaromos policijos generalinio komisaro įsakymu, kuriame nustatomas komisijos sudarymo tikslas, užduotys, jų įvykdymo terminai.

48. Nuolatinės ir laikinosios komisijos sudaromos iš komisijos pirmininko, esant būtinumui, jo pavaduotojo(-ų), narių ir sekretoriaus.

49. Komisijos pirmininkas, o jo nesant – pirmininko pavaduotojas, įgyvendindamas komisijai pavestą užduotį, turi šias teises:

49.1. reikalauti teisės aktų nustatyta tvarka iš Policijos departamento padalinių, policijos įstaigų komisijos veiklai būtinų dokumentų;

49.2. pasitelkti Policijos departamento padalinių, policijos įstaigų darbuotojus konsultuoti rengiant komisijos išvadas;

49.3. turėti ir kitų teisių, kurias jam įsakymu suteikia policijos generalinis komisaras.

50. Komisijos pirmininkas, o jo nesant – pirmininko pavaduotojas, privalo:

50.1. organizuoti komisijos posėdžių protokolavimą;

50.2. atsiskaityti policijos generaliniam komisarui už komisijos nuveiktą darbą.

51. Didelės apimties bei sudėtingiems teisės aktams parengti policijos generalinio komisaro įsakymu sudaromos darbo grupės.

52. Policijos generalinio komisaro įsakyme nustatomas darbo grupės sudarymo tikslas, užduotys, jų įvykdymo terminai.

53. Darbo grupė sudaroma iš darbo grupės vadovo, esant būtinumui, jo pavaduotojo(-ų) ir narių.

54. Darbo grupės vadovas, o jo nesant – vadovo pavaduotojas, įgyvendindamas darbo grupei pavestą užduotį, turi šias teises:

54.1. reikalauti, kad darbo grupės nariai laiku ir kokybiškai atliktų pavestas užduotis dėl teisės akto projekto parengimo;

54.2. teikti Policijos departamento padaliniams ar policijos įstaigoms teisės aktų projektus bei gauti iš jų pastabas ir pasiūlymus dėl rengiamo teisės akto projekto;

54.3. pasitelkti Policijos departamento padalinių, policijos įstaigų darbuotojus konsultuoti rengiant teisės akto projektą;

54.4. turėti ir kitų teisių, kurias jam įsakymu suteikia policijos generalinis komisaras.

55. Darbo grupės vadovas, o jo nesant – vadovo pavaduotojas, įgyvendindamas darbo grupei pavestą užduotį, privalo:

55.1. organizuoti posėdžių protokolavimą;

55.2. teisės aktų nustatyta tvarka derinti parengtus teisės aktų projektus ir įstatymų koncepcijas su kitomis suinteresuotomis įstaigomis, institucijomis ir darbuotojais;

55.3. teikti būtiną informaciją apie darbo grupės nuveiktą darbą Štabui, kontroliuojančiam darbo grupių veiklą.

56. Darbo grupės nariai asmeniškai atsako už darbo grupės vadovo nurodymų, kurie fiksuojami protokolo nutariamojoje dalyje, tinkamą vykdymą.

57. Policijos departamente komisijos, darbo grupės gali būti sudarytos iš Policijos departamento padalinių, policijos įstaigų darbuotojų, Vidaus reikalų ministerijos administracijos struktūrinių padalinių, įstaigų prie Vidaus reikalų ministerijos, kitų valstybės ir savivaldybės institucijų bei įstaigų, taip pat mokslo institucijų atstovų.

Tokio pobūdžio komisijos ar darbo grupės sudėtis gali būti tvirtinama policijos generalinio komisaro įsakymu, minėtų institucijų bei įstaigų vadovams sutikus.

58. Policijos generalinio komisaro sudarytų komisijų, darbo grupių veiklos dokumentai (posėdžių protokolai, susirašinėjimo medžiaga, įvairūs projektai, pažymos ir kita) teisės aktų nustatyta tvarka saugomi ir tvarkomi Policijos departamento padalinyje, kuriame dirba komisijos sekretorius.

59. Įsakymų dėl tarpžinybinių bei Policijos departamento komisijų ir darbo grupių sudarymo projektus paprastai rengia Štabas arba kitas Policijos departamento padalinys, kuriam tai paveda policijos generalinis komisaras arba policijos generalinio komisaro pavaduotojas.

60. Policijos departamente sudaromi šie planai:

60.1. Policijos departamento strateginis veiklos (einamųjų metų);

60.2. Policijos departamento investicijų (1 ir 3 metų);

60.3. esant būtinumui, policijos vidutinės trukmės strateginio planavimo dokumentai (nuo 3 iki 7 metų);

60.4. Policijos departamento pagrindinių priemonių (1 metų);

60.5. Policijos departamento padalinių (6 mėn.);

60.6. specialiųjų priemonių (tipiniai, situaciniai);

60.7. savaitiniai darbo planai.

61. Policijos departamento strateginio veiklos plano projektą rengia Štabas, Kriminalinės policijos valdyba, Viešosios policijos valdyba, Policijos departamento Finansų valdyba (toliau – Finansų valdyba) ir Policijos departamento Investicijų planavimo ir techninės plėtros valdyba (toliau – Investicijų planavimo ir techninės plėtros valdyba). Policijos departamento padaliniai, policijos įstaigos pasiūlymus dėl plano teikia vadovaudamiesi Lietuvos Respublikos Vyriausybės ir policijos generalinio komisaro nustatyta tvarka.

62. Policijos departamento strateginiame veiklos plane numatomos programos, jų tikslai, uždaviniai ir priemonės bei finansiniai ištekliai joms vykdyti, taip pat siektini veiklos rezultatai.

63. Policijos departamento strateginį veiklos planą tvirtina vidaus reikalų ministras, o atsakingus už programų vykdymą ir koordinavimą darbuotojus paskiria policijos generalinis komisaras įsakymu ir teikia Vidaus reikalų ministerijai bei Finansų ministerijai.

64. Policijos departamento strateginio veiklos plano įgyvendinimo pusmečio ir metų ataskaitas rengia Štabas ir Finansų valdyba ir teikia Vidaus reikalų ministerijai bei Finansų ministerijai. Metų veiklos ataskaita papildomai teikiama Policijos departamento Vidaus audito skyriui (toliau – Vidaus audito skyrius) vertinti.

65. Policijos departamento strateginio veiklos plano programų vykdymo, jų tikslų ir uždavinių įgyvendinimo bei priemonių vykdymo pusmečio ir metų ataskaitas Štabui per nustatytus terminus teikia Policijos departamento padalinių, policijos įstaigų atsakingi už programų bei tikslų vykdymą darbuotojai.

66. Pasibaigus biudžetiniams metams, Vidaus audito skyrius teikia policijos generaliniam komisarui programų vykdymo vertinimo ataskaitas, o jų kopijas – Policijos departamento padalinio ar policijos įstaigos, kurios auditas buvo atliktas, vadovui.

67. Vadovaujantis Nacionalinio saugumo strategija, Valstybės ilgalaikės raidos strategija bei Vyriausybės strateginiais tikslais (prioritetais) ir kitais teisės aktais, policijos vidutinės trukmės strateginio planavimo dokumentai sudaromi įgyvendinant Lietuvos Respublikos Vyriausybės integruotą planavimo ir biudžeto formavimo sistemą.

68. Policijos departamento padaliniai, vadovaudamiesi Lietuvos Respublikos Vyriausybės nutarimu, kuriuo tvirtinamas Lietuvos Respublikos einamųjų metų valstybės biudžeto ir savivaldybių biudžetų finansinių rodiklių projektų rengimo planas, kasmet Štabui privalo per nustatytus terminus pateikti pasiūlymus dėl Policijos departamento strateginio veiklos plano rengimo ir patikslinimo.

69. Parengus policijos vidutinės trukmės strateginio planavimo dokumentą, policijos generalinis komisaras teisės aktų nustatyta tvarka jį teikia tvirtinti vidaus reikalų ministrui.

70. Policijos departamento investicijų planą rengia Investicijų planavimo ir techninės plėtros valdyba.

71. Policijos departamento investicijų planą tvirtina policijos generalinis komisaras ir teikia Vidaus reikalų ministerijai ir Finansų ministerijai.

72. Lietuvos Respublikos Vyriausybei priėmus nutarimą dėl Valstybės investicijų programoje numatytų einamiesiems metams kapitalo investicijų paskirstymo pagal asignavimų valdytojus ir investicijų projektus, policijos generalinio komisaro įsakymais tvirtinamos Policijos departamento investicijų projektų, kuriems skirtos lėšos, įgyvendinimo priemonės.

73. Policijos departamento pagrindinių priemonių planas sudaromas atsižvelgiant į Lietuvos Respublikos Vyriausybės programos priemonių įgyvendinimo, Vyriausybės nutarimais patvirtintų tikslinių programų priemonių įgyvendinimo, Vidaus reikalų ministerijos pagrindinių priemonių, Policijos departamento strateginį veiklos, vidutinės trukmės strateginio planavimo dokumentą, specialiųjų priemonių ir kitus planus.

74. Policijos departamento pagrindinių priemonių plane nurodomos priemonės, jų vykdytojai ir vykdymo terminai.

75. Policijos departamento pagrindinių priemonių planą sudaro Štabas.

76. Policijos departamento padaliniai bei policijos įstaigos pasiūlymus dėl pagrindinių priemonių plano kiekvienais metais pateikia iki gruodžio 25 dienos.

77. Policijos departamento pagrindinių priemonių planas turi būti parengtas ir patvirtintas per 15 dienų nuo Vidaus reikalų ministerijos pagrindinių priemonių plano patvirtinimo.

78. Policijos departamento pagrindinių priemonių planą tvirtina policijos generalinis komisaras.

79. Policijos departamento pagrindinių priemonių plane numatytų priemonių vykdymo kontrolę atlieka Štabas. Štabo pareigūnas, atsakingas už Policijos departamento pagrindinių priemonių plano vykdymo kontrolę, periodiškai (paprastai kas mėnesį) priemonių vykdytojams siunčia policijos generalinio komisaro pavedimų vykdymo kontrolės lentelę (1 priedas), kurią vykdytojai turi užpildyti ir per nurodytą laikotarpį grąžinti Štabui.

Apie plano priemonių vykdymą Štabas informuoja policijos generalinį komisarą ir policijos generalinio komisaro pavaduotojus.

80. Už laiku įvykdytas Policijos departamento pagrindinių priemonių plano priemones ir Štabui pateiktos informacijos apie įvykdytas priemones tikslumą asmeniškai atsako Policijos departamento padalinių, policijos įstaigų, vykdančių atitinkamą priemonę, vadovai.

81. Policijos departamento padalinių darbo planai sudaromi pusmečiui.

82. Policijos departamento padalinių I pusmečio darbo planai turi būti parengti ir pateikti tvirtinti policijos generaliniam komisarui ar policijos generalinio komisaro pavaduotojui pagal kuravimo sritį per 10 darbo dienų, kai buvo patvirtintas Policijos departamento pagrindinių priemonių planas.

83. Policijos departamento padalinių II pusmečio darbo planai parengiami ir teikiami tvirtinti policijos generaliniam komisarui ar policijos generalinio komisaro pavaduotojui pagal kuravimo sritį iki liepos 15 dienos.

84. Už Policijos departamento padalinių darbo planavimą ir priemonių vykdymą atsakingi šių padalinių vadovai.

85. Specialiųjų priemonių planai sudaromi atskiroms problemoms ar situacijoms spręsti.

86. Tipiniai specialiųjų priemonių planai sudaromi ekstremaliųjų situacijų, nepaprastosios padėties bei kitiems ypatingiems atvejams.

87. Situaciniai specialiųjų priemonių planai sudaromi sprendžiant tam tikras Policijos departamento padalinių ir policijos įstaigų veiklos užduotis.

88. Specialiųjų priemonių planus tvirtina ir Policijos departamento padalinį, atsakingą už plano įvykdymą, įsakymu skiria policijos generalinis komisaras.

89. Policijos departamente sudaromi savaitiniai darbo planai, kurie skirti policijos generaliniam komisarui bei policijos generalinio komisaro pavaduotojams informuoti apie Policijos departamento padalinių numatomą veiklą kitai savaitei, per savaitę atliktas priemones, iniciatyvinių teisės aktų projektų, raštų parengimą ir pateikimą kitoms institucijoms (išskyrus Policijos departamento padaliniams ir policijos įstaigoms) bei priimtus sprendimus. Savaitinius darbo planus rengia Štabas.

90. Policijos departamento padaliniai Štabui informaciją įtraukti į savaitinį darbo planą elektroniniu paštu pateikia iki kiekvienos savaitės ketvirtadienio darbo pabaigos.

91. Savaitinius darbo planus policijos generaliniam komisarui ir policijos generalinio komisaro pavaduotojams Štabas pateikia penktadieniais.

VIII. POLICIJOS DEPARTAMENTO DOKUMENTŲ VALDYMAS

92. Policijos departamento dokumentų valdymą vykdo Bendrasis skyrius, vadovaudamasis galiojančiais Lietuvos archyvų departamento prie Lietuvos Respublikos Vyriausybės, vidaus reikalų ministro ir policijos generalinio komisaro teisės aktais, reglamentuojančiais dokumentų valdymą bei archyvų darbą, ir savo nuostatais.

93. Dokumentų valdymą organizuoja ir už tai atsako Bendrasis skyrius. Už dokumentų valdymą ir užduočių vykdymo kontrolę Policijos departamento padaliniuose atsakingi jų vadovai ir atsakingi už dokumentų valdymą padalinyje Bendrojo skyriaus darbuotojai.

Pagal kompetenciją Bendrasis skyrius ir Policijos departamento Policijos informacijos valdyba (toliau – Policijos informacijos valdyba) yra atsakingi už dokumentų registracijos posistemio programinės įrangos funkcionalumo tobulinimą.

94. Dokumentai registruojami nustatytuose dokumentų registruose pagal patvirtintą Policijos departamento dokumentų registrų sąrašą, naudojant dokumentų registracijos posistemio programinę įrangą.

95. Dokumentus, gautus iš valstybinės valdžios institucijų, ministerijų, fizinių ar juridinių asmenų, užsienio šalių, Bendrasis skyrius pateikia policijos generaliniam komisarui, policijos generalinio komisaro pavaduotojams ar Policijos departamento padalinių vadovams (pagal jų kompetenciją).

96. Policijos generalinis komisaras, policijos generalinio komisaro pavaduotojai, Policijos departamento padalinių vadovai, skirdami dokumento užduoties vykdytoją, rašo rezoliuciją pirmame dokumento lape. Rezoliucijoje trumpai išdėstoma, kas ir kaip turi spręsti dokumente keliamus klausimus, gali būti nurodomas užduoties įvykdymo terminas.

97. Bendrasis skyrius dokumentą atiduoda rezoliucijoje nurodyto Policijos departamento padalinio vadovui arba už dokumentų valdymą atsakingiems padalinyje Bendrojo skyriaus darbuotojams, o pastarieji – atsakingam už dokumento užduočių įvykdymą asmeniui (toliau – vykdytojas), tik šiam pasirašius padalinio gautų dokumentų registre. Jei yra paskirti keli vykdytojai, pirmajam iš jų nedelsiant atiduodamas dokumento originalas, kitiems – dokumento kopijos.

98. Bendrasis skyrius kontroliuoja, kaip Policijos departamento struktūriniai padaliniai laikosi policijos generalinio komisaro, policijos generalinio komisaro pavaduotojų nustatytų pavedimų vykdymo terminų.

99. Ne pirmieji vykdytojai privalo nelaukdami pirmojo vykdytojo priminimų pagal savo kompetenciją laiku teikti reikiamą informaciją pirmajam vykdytojui. Už parengto dokumento kokybę vienodai atsako visi vykdytojai.

100. Į asmenų prašymus, adresuotus kelioms institucijoms, Policijos departamento padaliniai pastabas ir siūlymus pirmam adresatui pateikia ne vėliau kaip per 10 darbo dienų nuo prašymo gavimo dienos Policijos departamente.

101. Darbuotojai, iš kitų institucijų ar žinybų tiesiogiai gavę dokumentus, adresuotus Policijos departamentui ar jo vadovybei, privalo juos nedelsdami perduoti Bendrajam skyriui užregistruoti.

102. Siunčiamieji dokumentai įforminami Policijos departamento, Policijos departamento padalinių blankuose, atsižvelgiant į tai, kas pasirašo dokumentą.

103. Policijos generaliniam komisarui, policijos generalinio komisaro pavaduotojui pasirašyti dokumentai turi būti pateikiami kartu su parengtų dokumentų antraisiais egzemplioriais, su rengusio darbuotojo, jo tiesioginio vadovo, suinteresuotų Policijos departamento padalinių vadovų, kuruojančių atitinkamas veiklos sritis, ir, esant būtinumui, kalbos tvarkytojo vizomis.

104. Dokumento originalas ar originalai (atsižvelgiant į tai, kiek adresatų yra išvardijama rašte) yra išsiunčiami adresatams, o antrasis egzempliorius su vizomis kartu su dokumento, į kurį atsakoma, originalu paliekamas vykdytojo padalinyje pas atsakingą už dokumentų valdymą darbuotoją susirašinėjimo dokumentų bylai sudaryti (išskyrus pateiktus vizuoti teisės aktų projektų originalus, kurie grąžinami projekto iniciatoriui). Jeigu siunčiamąjį dokumentą pagal kompetenciją pasirašo Policijos departamento padalinio vadovas, originalas išsiunčiamas, o rengėjo padalinyje paliekamas antrasis egzempliorius su vizomis.

105. Bendrasis skyrius tikrina, ar siunčiamieji dokumentai tinkamai įforminti. Parengti dokumentai, neatitinkantys Dokumentų rengimo taisyklių, patvirtintų Lietuvos archyvų departamento prie Lietuvos Respublikos Vyriausybės generalinio direktoriaus 2001 m. kovo 30 d. įsakymu Nr. 19 (Žin., 2001, Nr. 30-1009; 2006, Nr. 60-2169), nuostatų, grąžinami rengėjams.

106. Policijos generalinio komisaro įsakymai ir nurodymai įforminami policijos generalinio komisaro blanke, o įsakymais patvirtinti teisės aktai įforminami ne blanke.

Kai įsakymo sudarytojai yra kelių institucijų vadovai, įsakymas įforminamas ne blanke Dokumentų rengimo taisyklių nustatyta tvarka.

107. Teisės akto rengėjas, prieš teikdamas įsakymą ar nurodymą pasirašyti policijos generaliniam komisarui, įsakymo ar nurodymo paskutinio lapo antroje pusėje pateikia paskirstymo rodyklę.

108. Policijos generalinio komisaro pavaduotojo, laikinai einančio policijos generalinio komisaro pareigas, įsakymai ir nurodymai įforminami policijos generalinio komisaro blanke.

109. Dokumentus, įsakymus ir nurodymus, pasirašytus policijos generalinio komisaro, policijos generalinio komisaro pavaduotojų, registruoja, pagal paskirstymo rodyklę daugina ir išsiunčia Bendrasis skyrius.

110. Policijos generalinio komisaro įsakymai ir nurodymai registruojami Bendrajame skyriuje jų pasirašymo dieną ir jų patvirtintos kopijos išsiunčiamos adresatams pagal rengėjo surašytą (įsakymo ar nurodymo paskutinio lapo antroje pusėje) paskirstymo rodyklę. Kartu su pasirašytu policijos generalinio komisaro įsakymu ar nurodymu veiklos klausimais pateikiamas ir jo tekstas kompiuterinėje laikmenoje arba atsiunčiamas elektroniniu paštu Bendrojo skyriaus atsakingo darbuotojo elektroninio pašto adresu.

Įsakymai ir nurodymai veiklos klausimais nuskaitomi ir skelbiami Lietuvos policijos teisės aktų duomenų bazėje naudojant dokumentų registracijos posistemio programinę įrangą.

Policijos generalinio komisaro įsakymai ir nurodymai saugomi Bendrajame skyriuje.

111. Policijos generalinio komisaro arba jo įgalioto darbuotojo pasirašytos sutartys registruojamos ir saugomos Bendrajame skyriuje, išskyrus finansines ir ūkines sutartis, kurios saugomos Finansų valdyboje.

112. Bendrajame skyriuje neregistruojami periodiniai leidiniai, sveikinimai, asmeninio pobūdžio laiškai ir pan.

113. Įslaptinti dokumentai su slaptumo žymomis „Visiškai slaptai“, „Slaptai“, „Konfidencialiai“ ir „Riboto naudojimo“ priimami, registruojami, tvarkomi ir saugomi laikantis įslaptintų dokumentų valdymo ir įslaptintos informacijos apsaugos reikalavimų, vadovaujantis įslaptintos informacijos apsaugą ir administravimą reglamentuojančiais teisės aktais.

114. Skubūs dokumentai, adresuoti valstybės institucijoms, gali būti perduodami faksu, elektroniniu paštu, tačiau nustatyta tvarka adresatui būtina išsiųsti ir jo originalą, išskyrus tuos atvejus, kai dokumente (šalia rengėjo vizos) nurodoma, kad originalas paštu nebus siunčiamas. Telekomunikacijų tinklais įslaptinta informacija, žymima slaptumo žymomis „Slaptai“, „Konfidencialiai“ ir „Riboto naudojimo“, perduodama tik užšifruota, išskyrus Valstybės ir tarnybos paslapčių įstatymo (Žin., 1999, Nr. 105-3019; 2004, Nr. 4-29) 42 str. 2 dalyje nustatytus atvejus. Įslaptintą informaciją, žymimą slaptumo žyma „Visiškai slaptai“, perduoti telekomunikacijų tinklais draudžiama.

115. Policijos departamento padaliniuose dokumentų valdymas organizuojamas vadovaujantis Dokumentų rengimo taisyklėmis, Dokumentų tvarkymo ir apskaitos taisyklėmis, patvirtintomis Lietuvos archyvų departamento prie Lietuvos Respublikos Vyriausybės generalinio direktoriaus 2005 m. lapkričio 9 d. įsakymu Nr. V-111 (Žin., 2002, Nr. 5-211; 2005, Nr. 132-4773), vidaus reikalų ministro ir policijos generalinio komisaro šią veiklą reglamentuojančiais teisės aktais.

116. Siekiant sumažinti dokumentų srautą, rekomenduojama nesusirašinėti su Policijos departamento padaliniais, policijos įstaigomis tais klausimais, kurie gali būti sprendžiami vietoje, telefonu arba elektroniniu paštu.

IX. DOKUMENTŲ PASIRAŠYMAS IR TVIRTINIMAS

117. Policijos generalinis komisaras pagal kompetenciją pasirašo teisės aktus, sutartis, dokumentus, adresuotus valstybinės valdžios, valdymo institucijų vadovams, juridiniams ir fiziniams asmenims.

118. Policijos generalinis komisaras ar policijos generalinio komisaro pavaduotojai pagal kompetenciją tvirtina:

118.1. Policijos departamento planus, padalinių planus;

118.2. tarnybinių patikrinimų išvadas;

118.3. mokymo programas;

118.4. teisės aktų nustatyta tvarka kitus dokumentus.

119. Policijos generalinio komisaro pavaduotojai pagal kompetenciją pasirašo raštus fiziniams ir juridiniams asmenims, policijos įstaigoms, kuriuos pasirašyti įgalioja policijos generalinis komisaras.

120. Policijos departamento padalinių vadovai pagal savo kompetenciją turi teisę pasirašyti informacinius raštus ir raštus, kuriuos policijos generalinis komisaras įsakymu įgaliojo pasirašyti. Šie raštai įforminami Policijos departamento padalinio blanke.

121. Policijos departamento Teisės valdybos (toliau – Teisės valdyba) darbuotojai, policijos generaliniam komisarui įgaliojus, pasirašo atsiliepimus, skundus, pateikiamus administracinėse, civilinėse bei kitose bylose atstovaujant Policijos departamento interesams visų instancijų teismuose.

Teisės valdybos darbuotojai, turintys policijos generalinio komisaro įgaliojimus atstovauti teismuose, turi teisę pasirašyti raštus visų instancijų teismams ar Vyriausiajai administracinių ginčų komisijai.

122. Personalo valdybos ir Finansų valdybos viršininkai vizuoja Policijos departamento ir policijos įstaigų pareigybių sąrašus, kuriuos įsakymu tvirtina policijos generalinis komisaras arba jo įgaliotas policijos generalinio komisaro pavaduotojas. Policijos įstaigos, Policijos departamento struktūriniai padaliniai visus raštus dėl policijos įstaigų finansavimo, pasirašomus Policijos departamento vadovybės, derina su Finansų valdybos ir Investicijų planavimo ir techninės plėtros valdybos viršininkais.

123. Finansinius dokumentus pasirašo:

123.1. policijos generalinis komisaras, o jo nesant, įgaliotas policijos generalinio komisaro pavaduotojas – veiklos ir biudžeto planų projektus, veiklos ir biudžeto planus, Policijos departamento investicijų planą, banko ir kasos dokumentus, metines programų sąmatas, finansinės ir ūkinės veiklos sutartis;

123.2. Finansų valdybos viršininkas, jo pavaduotojas ir Finansų valdybos Buhalterinės apskaitos skyriaus viršininkas – antro parašo teise banko ir kasos dokumentus, buhalterinės apskaitos ir atskaitomybės dokumentus, Policijos departamento programų sąmatas, policijos generaliniam komisarui įgaliojus – kitus finansinius ir ūkinius dokumentus.

III. DOKUMENTŲ UŽDUOČIŲ, PAVEDIMŲ VYKDYMAS IR JŲ KONTROLĖ

124. Dokumentų užduočių vykdymo eigą ir terminus kontroliuoja Bendrasis skyrius. Bendrasis skyrius periodiškai tikrina dokumentų užduočių vykdymo terminus, primena Policijos departamento padalinių vadovams ar vykdytojams apie dokumentų užduotis, kurių įvykdymo terminai baigiasi (du kartus per savaitę spausdina dokumentų, kurių užduotys neįvykdytos, sąrašus).

125. Policijos departamento padalinių vadovai pagal savo kompetenciją asmeniškai atsako už policijos generalinio komisaro, policijos generalinio komisaro pavaduotojo rezoliucijose nurodytų pavedimų įvykdymą bei įvykdymo kokybę.

126. Gautų dokumentų užduoties įvykdymo terminas skaičiuojamas nuo dokumento gavimo Policijos departamente datos, o vidaus dokumentų – nuo jų pasirašymo ar patvirtinimo datos.

127. Dokumentų užduočių įvykdymo terminas gali būti tipinis arba individualus.

128. Atskirų dokumentų kategorijų tipiniai dokumentų užduočių įvykdymo terminai nustatomi teisės aktų ir šio reglamento 2 priede nustatyta tvarka.

129. Individualus dokumentų užduočių įvykdymo terminas nurodomas dokumento tekste, rezoliucijoje arba rekomendacijų įgyvendinimo priemonių planuose (3 priedas), kuriuos sudaro ir pagal kompetenciją tvirtina policijos įstaigos vadovas arba jo įgaliotas pareigūnas.

130. Jeigu neįmanoma įvykdyti dokumento užduoties laiku, dėl įvykdymo termino pratęsimo policijos generalinis komisaras, policijos generalinio komisaro pavaduotojas raštu kreipiasi į jį nustačiusią instituciją ne vėliau kaip prieš 3 darbo dienas iki įvykdymo termino pabaigos. Gavus leidimą pratęsti įvykdymo terminą, būtina apie tai pranešti Bendrajam skyriui.

131. Policijos generalinio komisaro nustatytas terminas parengti teisės akto projektą gali būti pratęstas tik tuo atveju, kai vykdytojas policijos generaliniam komisarui pateikia motyvuotą prašymą ir policijos generalinio komisaro įsakymo dėl termino pratęsimo projektą, jei terminas buvo nustatytas įsakyme.

132. Kai Lietuvos Respublikos Vyriausybės pavedimas (nutarimas) negali būti nustatytu laiku įvykdytas, vykdytojas su motyvuotu prašymu kreipiasi į policijos generalinį komisarą išdėstydamas užduoties įvykdymo atidėjimo vėlesniam laikotarpiui priežastis bei pateikia Lietuvos Respublikos Vyriausybės nutarimo, kuriame duotas pavedimas, pakeitimo projektą.

133. Jeigu Lietuvos Respublikos Vyriausybės nutarime pavedimą nurodyta vykdyti Vidaus reikalų ministerijai, o Vidaus reikalų ministerija paveda Policijos departamentui ir pavedimas negali būti nustatytu laiku įvykdytas, vykdytojas su motyvuotu prašymu kreipiasi į policijos generalinį komisarą išdėstydamas užduoties įvykdymo atidėjimo vėlesniam laikotarpiui priežastis. Policijos generalinis komisaras, įvertinęs prašymo pagrįstumą bei pritaręs vykdytojo išdėstytiems motyvams, ne vėliau kaip prieš 14 darbo dienų iki įvykdymo termino pabaigos, suderinęs su ministerijos valstybės sekretoriumi ar ministerijos sekretoriumi, atsakingu už atitinkamą administravimo sritį, vidaus reikalų ministrui pateikia Lietuvos Respublikos Vyriausybės nutarimo, kuriame duotas pavedimas, pakeitimo projektą ir motyvuotą prašymą.

134. Kai Lietuvos Respublikos Prezidento, Seimo, Vyriausybės kanceliarijos ir Ministro Pirmininko pavedimai negali būti nustatytu laiku įvykdyti, vykdytojas parengia pavedimą kontroliuojančiai institucijai motyvuoto rašto projektą ir šį projektą ne vėliau kaip prieš 10 darbo dienų iki užduoties įvykdymo termino pabaigos pateikia policijos generaliniam komisarui. Policijos generalinis komisaras, pritaręs vykdytojo rašte išdėstytiems motyvams, suderinęs su ministerijos valstybės sekretoriumi ar ministerijos sekretoriumi, atsakingu už atitinkamą administravimo sritį, ne vėliau kaip prieš 7 darbo dienas iki įvykdymo termino pabaigos motyvuoto rašto projektą pateikia vidaus reikalų ministrui.

135. Kai vidaus reikalų ministro, vidaus reikalų viceministro, ministerijos valstybės sekretoriaus ir ministerijos sekretoriaus pavedimai negali būti nustatytu laiku įvykdyti, vykdytojas ne vėliau kaip prieš 3 darbo dienas iki užduoties įvykdymo termino pabaigos motyvuotu tarnybiniu pranešimu informuoja policijos generalinį komisarą apie kito termino nustatymo būtinybę, o prireikus prideda įsakymo ar potvarkio projektą. Policijos generalinis komisaras, atsižvelgęs į motyvuotą vykdytojo prašymą, ne vėliau kaip prieš 1 darbo dieną iki įvykdymo termino pabaigos informuoja pavedimą davusį vidaus reikalų ministrą, viceministrą, ministerijos valstybės sekretorių ar ministerijos sekretorių raštu, jei reikia keisti vidaus reikalų ministro įsakymą ar ministerijos valstybės sekretoriaus potvarkį, atitinkamai prideda nustatyta tvarka suderintą įsakymo ar potvarkio projektą.

136. Policijos generalinis komisaras prašymus dėl pavedimų įvykdymo terminų pratęsimo pavedimą davusiems asmenims pateikia ne vėliau kaip prieš 3 dienas iki pavedimo įvykdymo termino pabaigos. Iš atitinkamos institucijos gavęs leidimą pratęsti terminą, vykdytojas apie tai informuoja Bendrąjį skyrių.

137. Pavedimas laikomas įvykdytu, jeigu išspręsti visi jame pateikti klausimai arba į juos atsakyta iš esmės. Jei pavedimas įvykdomas netinkamai, visa medžiaga nustatyta tvarka grąžinama rengėjams tobulinti teisės aktų bei šio reglamento nustatyta tvarka pratęsus įvykdymo terminus.

IV. TEISĖS AKTŲ PROJEKTŲ RENGIMAS

138. Policijos departamente rengiami Lietuvos Respublikos įstatymų, Vyriausybės nutarimų, vidaus reikalų ministro, policijos generalinio komisaro įsakymų ir kitų teisės aktų projektai (toliau – teisės aktų projektai).

139. Policijos generalinio komisaro įsakymas yra individualus ar bendrasis teisės aktas, kuriame nustatomos, pakeičiamos ar panaikinamos teisės ir pareigos, kurias policijos generaliniam komisarui nustatyti, pakeisti ar panaikinti leidžia Lietuvos Respublikos Konstitucija, Lietuvos Respublikos įstatymai, Vyriausybės nutarimai ir kiti teisės aktai.

140. Policijos generalinis komisaras įsakymais tvirtina tuos teisės aktus, kuriuose nustatomos individualios ar bendrosios elgesio taisyklės, teisės ir pareigos jam pavaldiems ir nepavaldiems asmenims.

141. Policijos generalinio komisaro nurodymai rengiami ir tvirtinami siekiant Policijos departamento padaliniams, policijos įstaigoms paaiškinti, kaip įgyvendinti Lietuvos Respublikos įstatymų, Lietuvos Respublikos tarptautinių sutarčių, Vyriausybės nutarimų, vidaus reikalų ministro, policijos generalinio komisaro įsakymų ir kitų teisės aktų nuostatas.

142. Teisės aktų projektus rengia Policijos departamento padaliniai ir policijos generalinio komisaro įsakymu sudarytos darbo grupės.

Numačius rengti naują įstatymą, įtvirtinantį iki šiol neegzistavusį tam tikrų visuomeninių santykių teisinį reguliavimą, naują įstatymo redakciją, iš esmės keičiančią esamą (egzistuojantį) teisinį reguliavimą, ar naują įstatymą, apimantį kelių ministrų valdymo sritis, rengiama įstatymo koncepcija. Įstatymų koncepcijos rengiamos vadovaujantis Įstatymų koncepcijų rengimo metodika, patvirtinta Lietuvos Respublikos teisingumo ministro 2001 m. gruodžio 29 d. įsakymu Nr. 277 (Žin., 2002, Nr. 1-10).

Nedidelės apimties, nesudėtingų įstatymų koncepcijos paprastai nerengiamos.

143. Teisės aktų projektų rengimą policijos generalinis komisaras gali pavesti policijos įstaigoms pagal jų kompetenciją.

144. Rengiami teisės aktų projektai turi atitikti Lietuvos Respublikos įstatymų ir kitų teisės norminių aktų rengimo tvarkos įstatymo (Žin., 1995, Nr. 41-991), Lietuvos Respublikos Vyriausybės 1994 m. rugpjūčio 11 d. nutarimo Nr. 728 „Dėl Lietuvos Respublikos Vyriausybės darbo reglamento patvirtinimo“ (Žin., 1994, Nr. 63-1238), vidaus reikalų ministro 2004 m. sausio 13 d. įsakymu Nr. 1V-8 „Dėl Lietuvos Respublikos vidaus reikalų ministerijos darbo reglamento patvirtinimo ir kai kurių vidaus reikalų ministro įsakymų pripažinimo netekusiais galios“ patvirtinto reglamento, Įstatymų ir kitų teisės aktų rengimo rekomendacijų, patvirtintų Lietuvos Respublikos teisingumo ministro 2002 m. kovo 21 d. įsakymu Nr. 75 „Dėl teisingumo ministro 1998 m. rugpjūčio 17 d. įsakymo Nr. 104 „Dėl Įstatymų ir kitų teisės aktų rengimo rekomendacijų“ pakeitimo“ (Žin., 2002, Nr. 50-1923), Dokumentų rengimo taisyklių, kitų teisės aktų, taip pat Valstybinės lietuvių kalbos komisijos nutarimų nuostatas.

145. Rengiant teisės aktų projektus, perkeliančius ir (ar) įgyvendinančius Europos Sąjungos teisės aktų nuostatas, kartu parengiama Europos Sąjungos reikalų koordinavimo taisyklių, patvirtintų Lietuvos Respublikos Vyriausybės 2004 m. sausio 9 d. nutarimu Nr. 21 (Žin., 2004, Nr. 8-184), 7 priede nurodyta atitikties lentelė.

146. Europos Sąjungos institucijose nagrinėjamų klausimų svarstymą, pozicijų bei reikalingų teisės aktų projektų rengimą, dalyvavimą darbo grupių veikloje ir iš to kylančių įsipareigojimų įgyvendinimą koordinuoja ir kontroliuoja Policijos departamento Tarptautinio bendradarbiavimo valdyba (toliau – Tarptautinio bendradarbiavimo valdyba). Pozicijas Europos Sąjungos institucijose nagrinėjamais klausimais rengia darbo grupėse paskirti atstovai, vadovaudamiesi Europos Sąjungos reikalų koordinavimo taisyklių 3 priede nurodyta tipine pozicijos struktūra. Už aktualių klausimų bei įsipareigojimų, susijusių su Europos Sąjungos institucijose nagrinėjamais klausimais, iškėlimą ir teikimą tolesniam vykdymui atsakingas darbo grupėje paskirtas atstovas.

147. Policijos generalinis komisaras, gavęs Vidaus reikalų ministerijos Teisės departamento išvadą dėl policijos generalinio komisaro įsakymo neatitikties Lietuvos Respublikos Konstitucijai, Lietuvos Respublikos įstatymams, Vyriausybės nutarimams arba vidaus reikalų ministro įsakymams, paveda Policijos departamento struktūriniam padaliniui arba specializuotai policijos, policijos profesinio ugdymo įstaigai, rengusiai policijos generalinio komisaro įsakymą, ištaisyti trūkumus.

148. Policijos departamento struktūriniai padaliniai, gavę iš Vidaus reikalų ministerijos Teisės departamento išvadą dėl policijos generalinio komisaro įsakymo nuostatų neatitikties Lietuvos Respublikos Konstitucijai, Lietuvos Respublikos įstatymams, Vyriausybės nutarimams arba vidaus reikalų ministro įsakymams, per 20 darbo dienų, jeigu kitaip nenustatyta vidaus reikalų ministro pavedime, imasi priemonių Vidaus reikalų ministerijos Teisės departamento išvadoje nurodytais būdais ir priemonėmis pašalinti trūkumus ir ištaisyti nurodytus neatitikimus.

149. Policijos generalinio komisaro įsakymai, skelbti Policijos departamento interneto svetainėje, gali būti skelbiami ir Lietuvos policijos žurnale „Policija“.

X. TEISĖS AKTŲ LEIDYBOS INICIATYVA

150. Pasiūlymus dėl teisės aktų projektų bei galiojančių teisės aktų tobulinimo policijos generaliniam komisarui teikia policijos generalinio komisaro pavaduotojai, Policijos departamento padalinių ar policijos įstaigų vadovai.

151. Policijos departamento padaliniai, policijos įstaigos, pagal savo kompetenciją negalėdami išspręsti su jų valdymo sritimis susijusių klausimų, gali teikti teisės aktų projektus policijos generaliniam komisarui, kai šiuos projektus pavizuoja atitinkamą sritį kuruojantis policijos generalinio komisaro pavaduotojas.

152. Policijos departamento padaliniai, policijos įstaigos, siūlydami rengti teisės akto projektą, kuriame numatoma iš esmės keisti arba nustatyti teisinių santykių reguliavimą, policijos generaliniam komisarui parengia tarnybinį pranešimą, kuriame išdėsto teisės akte sprendžiamos problemos esmę, teisės akto tikslus ir uždavinius, laukiamus teigiamus rezultatus bei siūlymus dėl darbo grupės sudarymo.

153. Policijos departamento struktūrinis padalinys arba policijos įstaiga, inicijuodama teisės akto projektą, kuriam būtina rengti įstatymo koncepciją arba pagal Sprendimų projektų poveikio vertinimo metodiką, patvirtintą Lietuvos Respublikos Vyriausybės 2003 m. vasario 26 d. nutarimu Nr. 276 (Žin., 2003, Nr. 23-975), turi būti atliekamas teisės akto sprendimų poveikio vertinimas, apie tai, kad tokia koncepcija arba projektas bus rengiamas, raštu informuoja Vidaus reikalų ministerijos Teisės departamentą, trumpai nurodydama, kokį teisės akto projektą numatoma rengti, kokie šio teisės akto projekto tikslai ir kokius visuomeninius santykius juo numatoma reglamentuoti.

Ši inicijuojamo teisės akto koncepcija arba teisės akto projektas pradedamas rengti tik tuo atveju, jei Vidaus reikalų ministerijos Teisės departamento direktorius ar direktoriaus pavaduotojas paskiria Vidaus reikalų ministerijos Teisės departamento valstybės tarnautoją dalyvauti rengiant teisės akto projektą.

XI. TEISĖS AKTŲ PROJEKTŲ SVARSTYMAS POLICIJOS DEPARTAMENTE

154. Policijos departamento padalinių, policijos įstaigų pasiūlymai dėl teisės aktų rengimo (toliau – siūlymas) bei teisės aktų projektai pateikiami policijos generaliniam komisarui.

155. Policijos departamento padalinys, policijos įstaiga, siūlantys rengti teisės akto projektą, kurį pagal kompetenciją turi tvirtinti valstybinio valdymo arba valstybinės valdžios institucijos, privalo siūlymą raštu (Policijos departamento blanke) pateikti Vidaus reikalų ministerijos sekretoriui, kuruojančiam Policijos departamentą. Siūlyme būtina trumpai nurodyti, koks teisės akto projektas siūlomas parengti, kokie šio teisės akto projekto tikslai ir uždaviniai, kodėl būtina parengti teisės akto projektą ir kokias problemas juo siekiama išspręsti. Teisės akto projektas gali būti rengiamas gavus atitinkamai vidaus reikalų ministro ar ministerijos valstybės sekretoriaus pritarimą tam, kad siūlomas teisės akto projektas būtų rengiamas.

156. Policijos generalinis komisaras, esant būtinumui, paveda Policijos departamento padaliniui pagal savo kompetenciją per policijos generalinio komisaro rezoliucijoje nurodytus terminus išnagrinėti teisės akto projektą ar siūlymo tikslingumą.

157. Policijos departamento padalinys pagal kompetenciją parengia pastabas, ar teisės akto projektas arba siūlymas atitinka bendrąją policijos veiklos strategiją, įvertina, ar teisės akto projektas arba siūlymas gali daryti įtaką kriminogeninei situacijai bei koks tikėtinas poveikis.

158. Tarptautinio bendradarbiavimo valdyba įvertina teisės akto projekto ar siūlymo ir Europos Sąjungos teisės atitiktį.

159. Teisės valdyba įvertina, ar siūlymas arba teisės akto projektas neprieštarauja galiojantiems teisės aktams ir ar atitinka juridinės technikos taisykles, taip pat apibendrina Policijos departamento padalinių teiktas pastabas ir teikia policijos generaliniam komisarui bendrą teisės akto projekto įvertinimą.

160. Policijos departamento Vidaus tyrimų valdyba įvertina teisės akto projektą arba siūlymą antikorupciniu požiūriu.

161. Personalo valdyba įvertina teisės akto projektą arba siūlymą dėl personalo politikos formavimo ir įgyvendinimo policijos sistemoje.

162. Investicijų planavimo ir techninės plėtros valdyba įvertina, ar teisės akto projektas arba siūlymas atitinka investicinių projektų nuostatas.

163. Finansų valdyba įvertina teisės akto projektą arba siūlymą dėl galimų papildomų išlaidų bei galimybių finansuoti.

164. Policijos informacijos valdyba įvertina teisės akto projektą ar siūlymą, kuriame yra nuostatų, susijusių su informacinių technologijų ar ryšių naudojimu bei asmens duomenų tvarkymu.

165. Jeigu siūlymo ar teisės akto projekto nepavyksta išnagrinėti laiku, nurodytų Policijos departamento padalinių vadovai su motyvuotu tarnybiniu prašymu gali kreiptis į policijos generalinį komisarą dėl šio termino pratęsimo.

166. Iš esmės nepritarus siūlymui ar parengtam teisės akto projektui, Teisės valdyba iniciatoriui grąžina jo pateiktą medžiagą su apibendrintu įvertinimu.

167. Policijos generaliniam komisarui iš esmės pritarus siūlymui ar parengtam teisės akto projektui, Teisės valdyba pateikia iniciatoriui apibendrintas pastabas ir siūlymus dėl teisės akto projekto rengimo ar parengto teisės akto projekto.

168. Iniciatorius parengtus teisės aktų projektus teisės aktų nustatyta tvarka pagal kompetenciją privalo derinti su policijos generalinio komisaro pavaduotojais, suinteresuotais Policijos departamento padaliniais, Patarėjų grupe ar policijos įstaigomis.

169. Suinteresuotiems Policijos departamento padaliniams pateikti derinti teisės aktų projektai vizuojami tik esant Policijos departamento padalinio ar darbo grupės vadovo, atsakingo už teisės akto parengimą, vizai.

Teisės valdybos pareigūnai vizuoja tik norminio pobūdžio teisės aktus ar dokumentus.

170. Teisės aktų projektai su valstybės valdymo institucijomis derinami vadovaujantis Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento patvirtinimo“ (Žin., 1994, Nr. 63-1238) ir vidaus reikalų ministro 2004 m. sausio 13 d. įsakymu Nr. 1V-8 „Dėl Lietuvos Respublikos vidaus reikalų ministerijos darbo reglamento patvirtinimo ir kai kurių vidaus reikalų ministro įsakymų pripažinimo netekusiais galios“ (Žin., 2004, Nr. 12-348; 2006, Nr. 77-2975).

XII. TEISĖS AKTŲ, SUTARČIŲ, SUSITARIMŲ, KITŲ DOKUMENTŲ PROJEKTŲ VIZAVIMO TVARKA POLICIJOS DEPARTAMENTE

171. Policijos departamente parengti teisės aktų, sutarčių, susitarimų, kitų dokumentų projektai policijos generaliniam komisarui, policijos generalinio komisaro pavaduotojams teikiami pasirašyti tik tuo atveju, kai juos teisės aktų nustatyta tvarka pagal kompetenciją vizuoja Policijos departamento padalinių, policijos įstaigų vadovai.

172. Policijos departamente, policijos įstaigose parengtų teisės aktų, sutarčių, susitarimų projektai Policijos departamento vadovų vizuojami, kai pritariama šių projektų turiniui.

173. Jeigu Policijos departamento padalinio vadovas nepritaria teisės akto, sutarties, susitarimo projekto turiniui, rengėjas neatidėliodamas privalo organizuoti pasitarimą, kad būtų išspręsti iškilę klausimai.

174. Pasitarime neišsprendus kilusių klausimų, vadovas vizuoja teisės aktą su pastaba „Iš esmės projektui nepritariu“ arba „Nepritariu projekto nuostatai (-oms) (nurodoma kokiai)“. Jeigu būtinas išsamesnis paaiškinimas, vizuojama, tačiau pastabos išdėstomos atskirame lape.

175. Valstybinio valdymo institucijų ir įstaigų tvirtinamų teisės aktų, sutarčių susitarimų projektai pagal kompetenciją Policijos departamente vizuojami, kai jiems pritariama, ir rašoma pastaba, kai nepritariama šių projektų turiniui.

176. Pateiktus derinti kitų institucijų teisės aktų projektus policijos generalinis komisaras vizuoja tik tada, kai dėl šių teisės aktų projektų teikę pastabas ir pasiūlymus Policijos departamento padaliniai juos patikrina ir vizuoja šių teisės aktų projektų kopijas (policijos generaliniam komisarui pavizavus, teisės akto projekto kopijos su Policijos departamento padalinių vizomis pridedamos prie derinimo medžiagos). Jeigu dėl pateikto vizuoti teisės akto projekto policijos generalinis komisaras turi pastabų ar pasiūlymų, jis vizuoja jį su pastaba. Pastabos išdėstomos atskirame lape.

177. Policijos departamente, policijos įstaigoje parengtas policijos generalinio komisaro ir valstybės valdymo institucijos ar įstaigos vadovų bendro įsakymo projekto egzempliorius paprastai yra vizuojamas tik tos institucijos atsakingų pareigūnų, kurioje turi likti patvirtinto įsakymo originalo egzempliorius.

XIII. TEISĖS AKTŲ PROJEKTŲ TEIKIMAS VIDAUS REIKALŲ MINISTERIJAI

178. Teisės akto projekto, perkeliančio ir (ar) įgyvendinančio Europos Sąjungos direktyvų ar kitų Europos Sąjungos teisės aktų nuostatas, rengėjai Europos Sąjungos reikalų koordinavimo taisyklių 7 priede nurodytą atitikties lentelę perduoda Vidaus reikalų ministerijos Tarptautinių ryšių ir Europos Sąjungos departamentui:

178.1. kai rengiamas vidaus reikalų ministro įsakymo projektas – ne vėliau kaip įsakymo projekto pateikimo ministrui pasirašyti dieną;

178.2. kai rengiamas Lietuvos Respublikos Vyriausybei teiktino teisės akto projektas – ne vėliau kaip projekto išsiuntimo derinti suinteresuotoms institucijoms ar pateikimo Lietuvos Respublikos Vyriausybei dieną.

179. Teisės aktų projektai ir įstatymų koncepcijos, kuriuos rengiant dalyvavo Vidaus reikalų ministerijos Teisės departamento direktoriaus paskirtas Teisės departamento valstybės tarnautojas, su Vidaus reikalų ministerijos Teisės departamentu papildomai nederinami, o teikiami Vidaus reikalų ministerijos Teisės departamentui vizuoti.

180. Darbo grupės parengtas teisės akto projektas (ir priedai, jeigu jie yra), teikiamas Vidaus reikalų ministerijai, turi būti vizuotas projektą rengusios darbo grupės vadovo.

181. Policijos departamente ar policijos įstaigose parengtas ir įstaigoms prie ministerijos ir ministerijos administracijos padaliniams derinti teikiamas teisės akto projektas (ir priedai, jeigu jie yra) turi būti vizuotas projektą rengusio valstybės tarnautojo ir jo tiesioginio vadovo, teisininko, teisės akto rengėją kuruojančio policijos generalinio komisaro pavaduotojo, policijos generalinio komisaro.

182. Derinant teikiamą teisės akto projektą, įstaigoms prie ministerijos ir ministerijos administracijos padaliniams pridedama:

182.1. kai teisės akto projektas bus siunčiamas derinti suinteresuotoms institucijoms – raštas, kuriuo teikiamas derinti teisės akto projektas;

182.2. kai teisės akto projektas bus teikiamas Lietuvos Respublikos Vyriausybei – lydraštis-teikimas Lietuvos Respublikos Vyriausybei;

182.3. kai būtina atlikti sprendimo projekto poveikio vertinimą – sprendimų projektų poveikio bazinio vertinimo pažyma, atitinkanti Sprendimų projektų poveikio vertinimo metodikos reikalavimus;

182.4. prie galiojančio teisės akto pakeitimo arba papildymo projekto – teisės akto pakeitimo arba papildymo projekto lyginamasis variantas, atitinkantis Įstatymų ir kitų teisės aktų rengimo rekomendacijas;

182.5. prie įstatymo arba kito Lietuvos Respublikos Seimo teisės akto projekto:

182.5.1. Lietuvos Respublikos Vyriausybės nutarimo dėl įstatymo arba kito Lietuvos Respublikos Seimo teisės akto projekto pateikimo Lietuvos Respublikos Seimui projektas;

182.5.2. aiškinamasis raštas, parengtas pagal Lietuvos Respublikos Seimo statuto (Žin., 1994, Nr. 15-249; 1999, Nr. 5-97) 135 straipsnio 3 dalies reikalavimus;

182.5.3. prireikus kartu su įstatymo arba kito Lietuvos Respublikos Seimo teisės akto projektu – įstatymo arba kito Lietuvos Respublikos Seimo teisės akto projektas dėl šio įstatymo arba kito Lietuvos Respublikos Seimo teisės akto įgyvendinimo tvarkos;

182.5.4. prie teisės akto projekto, perkeliančio ir (ar) įgyvendinančio Europos Sąjungos direktyvų ar kitų Europos Sąjungos teisės aktų nuostatas, kuris bus teikiamas Lietuvos Respublikos Vyriausybei, taip pat prie ministro įsakymo projekto, perkeliančio ir (ar) įgyvendinančio Europos Sąjungos direktyvų nuostatas, – Europos Sąjungos reikalų koordinavimo taisyklių 7 priede nurodyta atitikties lentelė.

183. Kai dėl teisės akto projekto Vidaus reikalų ministerijos Teisės departamentas pareiškia pastabų ir pasiūlymų, rengėjas teisės akto projektą, patikslintą pagal Vidaus reikalų ministerijos Teisės departamento pastabas ir pasiūlymus ir pakartotinai suderintą su Vidaus reikalų ministerijos administracijos padaliniais ir įstaigomis prie ministerijos, su kurių kompetencija jie yra susiję (pakartotinai gali būti nederinama tuo atveju, jeigu teisės akto projektas pagal Vidaus reikalų ministerijos Teisės departamento pastabas bei pasiūlymus buvo patikslintas tik pagal teisinės technikos reikalavimus), teikia įvertinti ministerijos sekretoriui pagal ministro nustatytas administravimo sritis. Kartu su teisės akto projektu pateikiamos ir Vidaus reikalų ministerijos Teisės departamento dėl šio projekto pateiktos pastabos. Vidaus reikalų ministerijos sekretorius įvertina, ar projekto nuostatos atitinka ministerijos strateginius tikslus ir Lietuvos Respublikos Vyriausybės programos nuostatas, ir jį vizuoja (prireikus pažymi, kad pridedamos pastabos ir pasiūlymai). Policijos departamentas ar policijos įstaiga teisės akto projektą pagal ministerijos sekretoriaus pastabas ir pasiūlymus, taip pat ministerijos Teisės departamento pastabas ar (ir) pasiūlymus privalo įvertinti ir, esant reikalui, patikslinti ne vėliau kaip per 7 darbo dienas nuo pastabų ar (ir) pasiūlymų gavimo dienos. Policijos departamentas ar policijos įstaiga, rengusi teisės aktą, siekdama pratęsti 7 dienų terminą dėl teisės akto projekto apimties ar sprendžiamų klausimų sudėtingumo, policijos generalinio komisaro vardu rašo motyvuotą prašymą Vidaus reikalų ministerijos valstybės sekretoriui.

184. Policijos departamentas ar policijos įstaiga, rengusi teisės akto projektą, patikslina teisės akto projektą ir, gavusi iš ministerijos sekretoriaus vizą, su lydraščiu pateikia vizuoti Vidaus reikalų ministerijos Teisės departamentui. Vidaus reikalų ministerijos Teisės departamento direktorius ar direktoriaus pavaduotojas vizuoja (prireikus pažymi, kad pridedamos pastabos ar (ir) pasiūlymai) teisės akto projekto originalą (suinteresuotoms institucijoms ir įstaigoms derinti teikiamą projektą ar ministro įsakymo projektą gali vizuoti ir Vidaus reikalų ministerijos Teisės departamento skyriaus vedėjas ar skyriaus vedėjo pavaduotojas, kuriam tai pavedė Vidaus reikalų ministerijos Teisės departamento direktorius) ne vėliau kaip per 3 darbo dienas nuo gavimo ministerijos Teisės departamente dienos.

185. Jeigu teisės akto projektą derinant su suinteresuotomis institucijomis buvo pareikšta pastabų ar pasiūlymų, į kuriuos atsižvelgus teisės akto projektas pasikeitė iš esmės, arba pareikštos pastabos ir pasiūlymai yra ar gali būti susiję su kitų Vidaus reikalų ministerijos administracijos padalinių kompetencija, pagal suinteresuotų institucijų pareikštas pastabas ir pasiūlymus patikslintas teisės akto projektas kartu su teisės akto projekto parengta derinimo pažyma ir kitais būtinais dokumentais prieš pateikiant vizuoti Vidaus reikalų ministerijos Teisės departamentui suderinamas su ministerijos administracijos padaliniais ir įstaigomis prie ministerijos, su kurių kompetencija jie yra susiję.

186. Vidaus reikalų ministerijos Teisės departamentui pasiūlius teisės akto projektą pakartotinai suderinti su Vidaus reikalų ministerijos administracijos padaliniais ir įstaigomis prie ministerijos, su kurių kompetencija jie yra susiję, Policijos departamentas ar policijos įstaiga ne vėliau kaip per 5 darbo dienas turi patikslinti teisės akto projektą, kitus su teisės akto projektu susijusius dokumentus.

187. Pakartotinai suderinus teisės akto projektą su Vidaus reikalų ministerijos administracijos padaliniais ir įstaigomis prie ministerijos, su kurių kompetencija jis yra susijęs, bei gavus iš Vidaus reikalų ministerijos sekretoriaus vizą, jis pakartotinai su lydraščiu pateikiamas vizuoti Teisės departamentui.

188. Ministerijos lydraštis-teikimas, kuriuo Lietuvos Respublikos Vyriausybei teikiamas teisės akto projektas, turi būti pasirašytas vidaus reikalų ministro arba jo raštišku pavedimu – viceministro ar ministerijos valstybės sekretoriaus.

189. Prie teikiamo vidaus reikalų ministrui vizuoti (pasirašyti) teisės akto projekto ir lydraščio-teikimo Lietuvos Respublikos Vyriausybei turi būti pridėta pažyma. Pažymoje paprastai nurodoma: teisės akto projekto pavadinimas, tikslai ir uždaviniai, teisės akto projektu sprendžiamo klausimo esmė, kodėl būtina priimti teisės akto projektą, kokios problemos bus išspręstos priėmus teisės akto projektą, su kuo projektas buvo suderintas, jeigu nebuvo suderintas – nesuderinimo priežastys (motyvai). Pažyma turi būti konkreti ir glausta (paprastai ne daugiau kaip vieno puslapio). Ši pažyma vėliau yra tikslinama, atsižvelgiant į teisės akto projekto svarstymo eigą ministerijų valstybės sekretorių pasitarime ar Lietuvos Respublikos Vyriausybės pasitarime, ir pateikiama ministrui arba, jeigu Lietuvos Respublikos Vyriausybės pasitarime ar posėdyje dalyvauja viceministras ar ministerijos valstybės sekretorius, – viceministrui ar ministerijos valstybės sekretoriui ne vėliau kaip prieš vieną dieną iki Lietuvos Respublikos Vyriausybės pasitarimo ar posėdžio dienos.

190. Įstatymų ir kitų teisės aktų projektai Vidaus reikalų ministerijai teikiami vadovaujantis Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento patvirtinimo“, vidaus reikalų ministro 2004 m. sausio 13 d. įsakymu Nr. 1V-8 „Dėl Lietuvos Respublikos vidaus reikalų ministerijos darbo reglamento patvirtinimo ir kai kurių vidaus reikalų ministro įsakymų pripažinimo netekusiais galios“.

V. ASMENŲ PRAŠYMŲ, SKUNDŲ, PRANEŠIMŲ NAGRINĖJIMAS IR INTERESANTŲ PRIĖMIMAS

191. Asmenų skundai ir pranešimai (toliau – skundai), prašymai, Policijos departamente gauti paštu ar asmenims apsilankius Bendrojo skyriaus priimamajame (ne darbo dienomis ir valandomis bei švenčių dienomis – Policijos informacijos valdyboje), priimami ir perduodami nagrinėti vadovaujantis Viešojo administravimo įstatymu (Žin., 1999, Nr. 60-1945; 2006, Nr. 77-2975), Teisės gauti informaciją iš valstybės ir savivaldybių įstaigų įstatymu (Žin., 2000, Nr. 10-236; 2005, Nr. 139-5008), Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 (Žin., 2007, Nr. 94-3779), Asmenų aptarnavimo Lietuvos Respublikos vidaus reikalų ministerijoje taikant „vieno langelio“ principą taisyklėmis, patvirtintomis Lietuvos Respublikos vidaus reikalų ministro 2007 m. spalio 18 d. įsakymu Nr. 1V-361 (Žin., 2007, Nr. 110-4526), Piliečių ir kitų asmenų aptarnavimo Policijos departamente prie Lietuvos Respublikos vidaus reikalų ministerijos taisyklėmis, patvirtintomis Lietuvos policijos generalinio komisaro 2006 m. kovo 21 d. įsakymu Nr. 5-V-184.

192. Bendrojo skyriaus priimamojo darbuotojas, priėmęs skundą, vadovaudamasis Lietuvos Respublikos Vyriausybės 2006 m. gruodžio 22 d. nutarimu Nr. 1326 „Dėl skundo priėmimo faktą patvirtinančio dokumento formos patvirtinimo“ (Žin., 2006, Nr. 141-5428), asmeniui įteikia pažymą apie priimtą skundą. Asmens prašymu gali būti įteikiama spaudu pažymėta skundo kopija.

Bendrojo skyriaus priimamajame priėmus prašymą asmeniui įteikiamas pranešimas apie prašymo registraciją (7 priedas).

193. Policijos departamento padalinių vadovai turi užtikrinti, kad vykdytojai, paskirti nagrinėti prašymą ar skundą, gautą paštu ar Bendrojo skyriaus priimamajame, per 2 darbo dienas nuo prašymo ar skundo gavimo Policijos departamento padalinyje dienos asmeniui išsiųstų prašymo ar skundo gavimo faktą patvirtinantį dokumentą, kuriame būtų nurodyta prašymo ar skundo gavimo data, registracijos numeris, vykdytojo vardas, pavardė, padalinio pavadinimas, pareigos, telefono numeris.

194. Elektroniniu paštu gauti asmenų prašymai ar skundai, kai negalima identifikuoti elektroninio parašo ir dokumentą pateikusio asmens, neregistruojami ir nenagrinėjami, jie grąžinami siuntėjui elektroniniu paštu, paaiškinant grąžinimo priežastį.

195. Policijos departamento padalinių darbuotojai į elektroniniu paštu gautus dokumentus ar kitokio pobūdžio pranešimus pagal savo kompetenciją gali atsakyti asmeniškai.

196. Kai darbuotojų kompetencija neleidžia jiems atsakyti į elektroniniu paštu gautą informaciją, jie privalo apie tai informuoti savo tiesioginį vadovą, kuris pagal savo kompetenciją priima sprendimą ir paskiria vykdytoją.

197. Kai Policijos departamento padalinio vadovo kompetencija ar dokumento kalbos nemokėjimas neleidžia jam atsakyti į elektroniniu paštu gautą dokumentą ar kitokio pobūdžio pranešimą, jis pagal kuravimo sritį privalo apie tai informuoti policijos generalinį komisarą ar policijos generalinio komisaro pavaduotoją.

198. Policijos departamento padalinio vadovas, įvertinęs elektroniniu paštu gautą dokumentą, priima sprendimą ir parengia atsakymą tais atvejais, kai klausimas priklauso jo kompetencijai. Kai gauto užsienio kalba dokumento turinys viršija Policijos departamento padalinio vadovo kompetenciją ar dėl dokumento kalbos negalima suprasti dokumento teksto esmės, Policijos departamento padalinio vadovas organizuoja gauto dokumento teksto turinio vertimą į lietuvių kalbą ir pateikia šį dokumentą kartu su vertimu į lietuvių kalbą policijos generaliniam komisarui arba policijos generalinio komisaro pavaduotojui pagal kuravimo sritį.

199. Policijos generalinis komisaras ar policijos generalinio komisaro pavaduotojas nusprendžia, ar būtina visą dokumentą versti į lietuvių kalbą ir jį nagrinėti.

200. Dokumentai su policijos generalinio komisaro, policijos generalinio komisaro pavaduotojo, o jiems pavedus su Štabo, Kriminalinės policijos valdybos arba Viešosios policijos valdybos vadovų rezoliucija turi būti perduodami Bendrajam skyriui registruoti ir nustatyta tvarka toliau tvarkyti.

201. Asmeniui turi būti atsakyta į visus jo iškeltus klausimus.

202. Asmenų prašymai ir skundai, kurių sprendimas nepriklauso Policijos departamento kompetencijai, ne vėliau kaip per 3 darbo dienas, jeigu kitaip nenustatyta kituose teisės aktuose, persiunčiami kompetentingai institucijai ir raštu apie tai pranešama asmeniui. Kai prašymą ar skundą turi nagrinėti teismas, jis grąžinamas pareiškėjui pateikiant visą reikalingą informaciją.

203. Policijos generalinis komisaras, policijos generalinio komisaro pavaduotojai kartą per mėnesį nustatytomis dienomis pagal iš anksto patvirtintą grafiką priima interesantus. Policijos generalinio komisaro pavedimu pagal kompetenciją interesantus gali priimti ir Policijos departamento padalinių vadovai.

204. Asmenų priėmimą organizuoja ir asmenų priėmimo grafiką sudaro ir skelbia Policijos departamento interneto svetainėje Bendrojo skyriaus priimamasis. Grafiką tvirtina policijos generalinis komisaras.

205. Bendrojo skyriaus priimamasis policijos generalinio komisaro nustatyta tvarka išduoda vienkartinius ir ilgalaikius leidimus įeiti į Policijos departamento pastatą ir leidimus įvažiuoti (įvežti) transporto priemonėms į Lietuvos policijos logistikos centro saugomą pastatų komplekso teritoriją.

VI. VISUOMENĖS INFORMAVIMAS

XIV. INFORMACIJOS TEIKIMAS TELEFONU

206. Policijos departamente informaciją telefonu asmenims pagal kompetenciją teikia Bendrojo skyriaus priimamasis ir Policijos informacijos valdybos Operatyvaus valdymo skyrius.

207. Policijos departamente ne darbo dienomis ir valandomis informaciją telefonu teikia Policijos informacijos valdyba.

208. Policijos departamento padalinių vadovai yra atsakingi už tai, kad su jų veikla susijusi informacija būtų reguliariai pateikiama Bendrojo skyriaus priimamajam ir Policijos informacijos valdybai.

209. Policijos departamente asmenims informacija telefonu teikiama vadovaujantis Piliečių ir kitų asmenų aptarnavimo Policijos departamente prie Lietuvos Respublikos vidaus reikalų ministerijos taisyklėmis, šiuo reglamentu bei kitais teisės aktais.

XV. INFORMACIJOS TEIKIMAS ŽINIASKLAIDAI

210. Žiniasklaidos informavimu apie Policijos departamento veiklą rūpinasi Policijos departamento atstovas spaudai (toliau – atstovas spaudai).

211. Atstovo spaudai išplatinti pranešimai spaudai privalo atitikti oficialią policijos generalinio komisaro poziciją.

212. Atstovas spaudai ir Štabas žiniasklaidai informaciją teikia šiais būdais ir formomis:

212.1. organizuodami policijos generalinio komisaro, policijos generalinio komisaro pavaduotojų, Policijos departamento padalinių ar policijos įstaigų vadovų susitikimus su žiniasklaidos atstovais;

212.2. dalyvaudami organizuojant Policijos departamento ir policijos įstaigų viešuosius renginius;

212.3. rengdami jai informacinius pranešimus;

212.4. organizuodami spaudos konferencijas.

213. Atstovas spaudai operatyviai reaguoja į žiniasklaidoje pasirodžiusius tikrovės neatitinkančius duomenis ir, suderinęs su policijos generaliniu komisaru ar policijos generalinio komisaro pavaduotoju, atsakingu už tam tikrą veiklos sritį, pateikia žiniasklaidai oficialią policijos generalinio komisaro poziciją.

214. Į visuomenės paklausimus atsakoma Teisės gauti informaciją iš valstybės ir savivaldybių įstaigų įstatymo, Visuomenės informavimo įstatymo (Žin., 1996, Nr. 71-1706; 2000, Nr. 75-2272), Lietuvos Respublikos Vyriausybės 1999 m. spalio 22 d. nutarimo Nr. 1175 „Dėl Informacijos apie aplinką Lietuvos Respublikoje teikimo visuomenei tvarkos“ ir Lietuvos policijos generalinio komisaro 2006 m. balandžio 20 d. įsakymo Nr. 5-V-257 „Dėl Informacijos teikimo viešosios informacijos rengėjams ir platintojo reglamento patvirtinimo“ nustatyta tvarka.

215. Policijos departamentas informaciją internete skelbia vadovaudamasis Policijos departamento prie Vidaus reikalų ministerijos interneto svetainės tvarkymo nuostatais, patvirtintais Lietuvos policijos generalinio komisaro 2003 m. rugpjūčio 29 d. įsakymu Nr. V-470.

VII. LIETUVOS POLICIJOS ŠTANDARTAS

216. Lietuvos policijos štandartas (toliau – Štandartas) simbolizuoja policijos pareigūnų vienybę, garbę ir ištikimybę duotai priesaikai.

217. Štandartas naudojamas vadovaujantis Lietuvos policijos štandarto nuostatais, patvirtintais Lietuvos policijos generalinio komisaro 2004 m. rugpjūčio 25 d. įsakymu Nr. V-413.

VIII. TARNYBINĖS KOMANDIRUOTĖS

218. Policijos departamento padalinių darbuotojų išvykimo į tarnybines komandiruotes Lietuvos Respublikos teritorijoje ir Policijos departamento padalinių darbuotojų, specializuotų policijos, policijos profesinio ugdymo, teritorinių policijos įstaigų vadovų išvykimo į tarnybines komandiruotes užsienyje klausimus sprendžia policijos generalinis komisaras.

219. Tarnybinės komandiruotės į užsienį organizuojamos ir įforminamos vadovaujantis Tarnybinių komandiruočių išlaidų apmokėjimo biudžetinėse įstaigose taisyklių, patvirtintų Lietuvos Respublikos Vyriausybės 2004 m. balandžio 29 d. nutarimu Nr. 526 (Žin., 2004, Nr. 74-2555), nuostatomis.

220. Įsakymus dėl tarnybinių komandiruočių į užsienį ir Lietuvos Respublikos teritorijoje pasirašo policijos generalinis komisaras.

221. Policijos departamento padalinių darbuotojai, specializuotų policijos, policijos profesinio ugdymo, teritorinių policijos įstaigų vadovai, grįžę iš tarnybinių komandiruočių užsienyje, ne vėliau kaip per penkias darbo dienas policijos generaliniam komisarui pateikia raštu pavedimo arba užduoties atlikimo ataskaitas (4 priedas). Jeigu į komandiruotę vyko grupė, apibendrintą ataskaitą (4 priedas arba 5 priedas) policijos generaliniam komisarui teikia grupės vadovas ar įsakyme dėl komandiruotės įpareigotas asmuo.

222. Darbuotojai, grįžę iš tarnybinių komandiruočių Lietuvos Respublikoje, apie pavedimo arba užduoties atlikimą raštu arba žodžiu informuoja Policijos departamento padalinio vadovą, jeigu kitaip nenustatyta policijos generalinio komisaro įsakyme dėl komandiruotės.

223. Policijos departamento padalinių, specializuotų policijos, policijos profesinio ugdymo, teritorinių policijos įstaigų darbuotojai, grįžę iš tarnybinių komandiruočių užsienyje, ataskaitos kopiją pateikia ir Tarptautinio bendradarbiavimo valdybai elektroniniu paštu pd. tbv@policija. lt.

224. Darbuotojai, tarnybinių komandiruočių užsienyje metu dalyvavę kursuose, seminaruose, konferencijose ir kituose renginiuose, kuriuose buvo nagrinėjami policijos profesinio ugdymo klausimai, grįžę iš jų, ataskaitų ir gautos mokomosios medžiagos kopijas privalo pateikti Personalo valdybai.

225. Teisės valdybos darbuotojai, atstovavę Policijos departamentui ir kitoms policijos įstaigoms teismuose ir grįžę iš komandiruočių, žodžiu arba raštu atsiskaito policijos generalinio komisaro pavaduotojui, kuruojančiam Teisės valdybą.

IX. ATOSTOGŲ SUTEIKIMAS POLICIJOS DEPARTAMENTO PADALINIŲ DARBUOTOJAMS

226. Policijos departamento darbuotojams pagal Lietuvos Respublikos įstatymus visų rūšių atostogos suteikiamos policijos generalinio komisaro įsakymu.

227. Policijos departamento padalinių vadovai sudaro ir iki einamųjų metų sausio 15 dienos tvirtina padalinio darbuotojų kasmetinių atostogų grafikus.

228. Policijos departamento padalinių, policijos įstaigų vadovų kasmetinių atostogų grafikus sudaro Personalo valdyba ir iki einamųjų metų sausio 20 dienos juos teikia tvirtinti policijos generaliniam komisarui. Policijos departamento padalinio darbuotojas prašymą dėl kasmetinių atostogų suteikimo rašo policijos generalinio komisaro vardu ir jį, iš anksto suderinęs su tiesioginiu vadovu, pateikia padalinio vadovui, kuris vizuoja prašymą, ne vėliau kaip prieš penkias darbo dienas iki numatomos atostogų pradžios pateikia Personalo valdybai, kuri parengia policijos generalinio komisaro įsakymo dėl atostogų projektą.

X. DARBUOTOJŲ APDOVANOJIMAS, SKATINIMAS IR PAŠALPŲ SKYRIMAS

229. Policijos departamente darbuotojai apdovanojami ir skatinami vadovaujantis Valstybės tarnybos įstatymu (Žin., 1999, Nr. 66-2130), Vidaus tarnybos statutu (Žin., 2003, Nr. 42-1927), Darbo kodeksu, Vidaus reikalų sistemos pareigūnų skatinimo ir apdovanojimo taisyklėmis ir Vidaus reikalų ministerijos žinybinių ženklų nuostatais, patvirtintais vidaus reikalų ministro 2003 m. rugpjūčio 25 d. įsakymu Nr. 1V-299, Apdovanojimo ir skatinimo policijos sistemoje tvarkos aprašu, patvirtintu Lietuvos policijos generalinio komisaro 2006 m. gruodžio 22 d. įsakymu Nr. 5-V-800, ir kitais teisės aktais.

Policijos departamento darbuotojams teisės aktų nustatytais pagrindais gali būti reiškiama policijos generalinio komisaro padėka, jiems gali būti skiriama vienkartinė piniginė išmoka, vardinė dovana, papildomos mokamos atostogos, o pareigūnams – žinybiniai ženklai ir suteikiamas aukštesnis policijos specialusis laipsnis.

Valstybės, vyriausybiniai, vidaus reikalų ministro ir kitų žinybų apdovanojimai Policijos departamento darbuotojams skiriami teisės aktuose nustatytais pagrindais policijos generalinio komisaro teikimu, jeigu kitaip nenustatyta kituose teisės aktuose.

230. Darbuotojams, dirbantiems pagal darbo sutartis, gali būti reiškiama policijos generalinio komisaro padėka, jiems gali būti skiriama vardinė dovana, papildomos mokamos atostogos ir teisės aktų nustatyta tvarka kiti apdovanojimai.

231. Numatomų skatinti asmenų teikimai teisės aktų nustatyta tvarka Personalo valdybai pateikiami ne vėliau kaip prieš 20 darbo dienų iki apdovanojimo dienos. Teikimus pasirašo atitinkamo Policijos departamento padalinio vadovas. Valstybės tarnautojai ir darbuotojai, turintys galiojančių tarnybinių ir drausminių nuobaudų, skatinti nesiūlomi. Personalo valdyba rengia, suderina ir pateikia policijos generaliniam komisarui įsakymo dėl skatinimo ar apdovanojimo projektą kartu su teikimais.

232. Valstybės tarnautojams ir kitiems darbuotojams, kurių materialinė būklė tapo sunki dėl jo paties ar jo šeimos narių ligos, šeimos narių mirties, stichinės nelaimės ar turto netekimo, jeigu yra darbuotojo rašytinis prašymas ir pateikti tai patvirtinantys dokumentai, teisės aktų nustatyta tvarka gali būti skiriama vienkartinė materialinė pašalpa.

233. Policijos departamente prašymams dėl vienkartinės materialinės pašalpos skyrimo nagrinėti sudaroma nuolatinė komisija. Komisija savo veiklą organizuoja vadovaudamasi policijos generalinio komisaro įsakymu patvirtintais nuostatais.

XI. DRAUSMINĖS IR TARNYBINĖS NUOBAUDOS

234. Policijos departamento valstybės tarnautojai už tarnybinius nusižengimus gali būti traukiami tarnybinėn atsakomybėn, o už policijos įstaigai padarytą materialinę žalą – materialinėn atsakomybėn Valstybės tarnybos įstatymo ir Vidaus tarnybos statuto nustatyta tvarka.

235. Policijos departamento darbuotojai, dirbantys pagal darbo sutartis, už darbo drausmės pažeidimus gali būti traukiami drausminėn, o už policijos įstaigai padarytą materialinę žalą – materialinėn atsakomybėn darbo santykius reglamentuojančių teisės aktų nustatyta tvarka.

236. Įstatymų nustatytais atvejais Policijos departamento valstybės tarnautojai ir darbuotojai gali būti traukiami baudžiamojon, administracinėn ar civilinėn atsakomybėn.

XII. REIKALŲ PERDAVIMAS KEIČIANTIS POLICIJOS DEPARTAMENTO VADOVAMS IR KITIEMS VALSTYBĖS TARNAUTOJAMS

237. Keičiantis policijos generaliniam komisarui, reikalų perdavimas organizuojamas Lietuvos Respublikos vidaus reikalų ministerijos darbo reglamento nustatyta tvarka.

238. Keičiantis policijos generalinio komisaro pavaduotojui, Policijos departamento padalinių vadovams ir valstybės tarnautojams, materialinės vertybės priimamos, išduodamos, perduodamos ir saugomos vadovaujantis Materialinių vertybių priėmimo, išdavimo, perdavimo, saugojimo, pervežimo ir naudojimo taisyklėmis, patvirtintomis Lietuvos policijos generalinio komisaro 2002 m. sausio 2 d. įsakymu Nr. 1.

239. Atleidžiami iš pareigų Policijos departamento valstybės tarnautojai teisės aktų nustatyta tvarka privalo perduoti Policijos departamento padalinio, kuriame dirbo, materialiai atsakingam asmeniui materialines vertybes, kurios valstybės tarnautojui buvo patikėtos jam atliekant pavestas pareigas bei tiesiogines funkcijas.

240. Atleidžiamas iš pareigų arba perkeliamas į kitas pareigas Policijos departamento valstybės tarnautojas ar darbuotojas, dirbantis pagal darbo sutartį, privalo perduoti dokumentus, kurių užduotys neįvykdytos, ir turimas bylas, taip pat teisės aktus ir kitus dokumentus, antspaudus ir spaudus materialiai atsakingam darbuotojui, tiesioginiam vadovui arba jo nurodytam Policijos departamento padalinio valstybės tarnautojui.

241. Atleidžiamam iš pareigų, jei reikia, ir perkeliamam į kitas pareigas Policijos departamento valstybės tarnautojui ar kitam darbuotojui Personalo valdyboje įteikiamas atsiskaitymo lapelis (5 priedas).

242. Atsiskaitymas su Policijos departamentu laikomas baigtu, kai atleidžiamas ar perkeliamas į kitas pareigas valstybės tarnautojas ar darbuotojas iki įsakyme nurodytos atleidimo ar perkėlimo datos Finansų valdybai pateikia užpildytą atsiskaitymo lapelį (6 priedas).

243. Perkeliamų ar atleidžiamų iš valstybės tarnybos arba darbo valstybės tarnautojų ar darbuotojų atsiskaitymo lapeliai registruojami Personalo valdyboje ir teisės aktų nustatyta tvarka saugomi Finansų valdyboje.

XIII. ANTSPAUDO NAUDOJIMAS

244. Policijos departamentas turi antspaudą su Lietuvos valstybės herbu bei papildomus antspaudus su Lietuvos valstybės herbu su skaitmenimis nuo „2“ iki „5“.

245. Policijos generalinis komisaras įsakymu antspaudus saugoti ir nustatyta tvarka naudoti paveda Policijos departamento padalinių vadovams.

246. Policijos departamento antspaudas su Lietuvos valstybės herbu naudojamas vadovaujantis Leidimų užsakyti pagaminti antspaudus su Lietuvos valstybės ar savivaldybės herbu išdavimo, antspaudų saugojimo, apskaitos, sunaikinimo bei veiklos ataskaitos pateikimo taisyklėmis, patvirtintomis Lietuvos policijos generalinio komisaro 2002 m. gruodžio 23 d. įsakymu Nr. 657 (Žin., 2002, Nr. 127-5767).

XIV. ARCHYVO TVARKYMAS

247. Policijos departamento archyvą tvarko Bendrasis skyrius Lietuvos archyvų departamento prie Lietuvos Respublikos Vyriausybės nustatyta tvarka.

_________________

Policijos departamento Policijos departamento

prie Lietuvos Respublikos vidaus reikalų

ministerijos darbo reglamento

1 priedas

(Informacijos apie Lietuvos policijos generalinio komisaro pavedimų vykdymą kontrolės lentelės forma)

INFORMACIJOS APIE LIETUVOS POLICIJOS GENERALINIO KOMISARO PAVEDIMŲ VYKDYMĄ 200 METAIS KONTROLĖS LENTELĖ

Pagrindas	Priemonė	Atsakingi policijos padaliniai	Įvykdymo data	Informacija apie vykdymo eigą	Pastaba

_________________

Policijos departamento prie Lietuvos

Respublikos vidaus reikalų ministerijos darbo

reglamento

2 priedas

DOKUMENTŲ UŽDUOČIŲ ĮVYKDYMO TERMINŲ ATMINTINĖ

Dokumento pavadinimas	Užduoties įvykdymo terminas
Prezidento, Seimo Pirmininko ir jo pavaduotojų, Vyriausybės kanclerio pavedimai	Per 10 darbo dienų, jei nenurodytas konkretus įvykdymo terminas
Išvados Vyriausybei dėl derinamų nutarimų projektų	Per 5 darbo dienas, jei nenurodytas konkretus įvykdymo terminas Per 10 darbo dienų, jei pateikiami didelės apimties ir sudėtingi projektai (apie tai iš anksto informuojama projektą rengusi institucija)
Išvados dėl Ministro Pirmininko potvarkių, kitų sprendimų projektų ar atitinkamų pasiūlymų	Per 2 darbo dienas (išskyrus atvejus, kai pavedimui įvykdyti būtinas trumpesnis derinimo laikas)
Seimo nario paklausimas	Per 10 darbo dienų
Seimo kontrolieriaus paklausimas, kai atsakymą reikalaujama pateikti nedelsiant	Per 5 darbo dienas, jei nenurodytas konkretus įvykdymo terminas
Ministerijų, įmonių, įstaigų, organizacijų, bendrovių ir kitų institucijų raštai	Per 15 kalendorinių dienų, jei pačiame dokumente ar vadovybės rezoliucijoje nenurodytas konkretus įvykdymo terminas
Vadovybės pavedimai, kai rezoliucijoje nenurodytas konkretus įvykdymo terminas ir užrašyta „Skubiai“	Neatidėliotinai, ne vėliau kaip per 5 darbo dienas
Be atskiro pirmojo adresato prašymo siūlymai ir pastabos dėl asmenų prašymų	Per 10 darbo dienų nuo prašymo gavimo institucijoje
Asmenų pasiūlymai, prašymai, skundai	Per 20 darbo dienų, pratęsti ne ilgiau kaip 10 darbo dienų Per 14 kalendorinių dienų, kai nereikalingas papildomas tyrimas bei patikrinimas Per 20 kalendorinių dienų Seimo narių persiųsti rinkėjų pasiūlymai, prašymai, skundai Per 3 darbo dienas, jeigu kitaip nenustatyta kituose teisės aktuose, persiunčiami kompetentingai institucijai, kai juose iškeltus klausimus nepriklauso spręsti Policijos departamentui Kai pakartotinis prašymas nenagrinėjamas, per 5 darbo dienas nuo pakartotinio prašymo gavimo Policijos departamente pranešama asmeniui, kodėl prašymas nenagrinėjamas, ir nurodoma šio sprendimo apskundimo tvarka

_________________

Policijos departamento prie Lietuvos

Respublikos vidaus reikalų ministerijos darbo

reglamento

3 priedas

(Rekomendacijų įgyvendinimo priemonių plano forma)

REKOMENDACIJŲ, PATEIKTŲ VIDAUS AUDITO ATASKAITOJE

,

(vidaus audito tema, data)

ĮGYVENDINIMO PRIEMONIŲ PLANAS

Eil. Nr.	Rekomendacijos Nr. (jei rekomendacijos vidaus audito ataskaitoje numeruojamos arba nuoroda į ataskaitos puslapį)	Rekomendacijos turinys	Rekomendacijos reikšmingumas	Priemonė rekomendacijai įgyvendinti	Rekomendacijos įgyvendinimo terminas
1.	2.	3.	4.	5.	6.

________________

Policijos departamento prie Lietuvos

Respublikos vidaus reikalų ministerijos darbo

reglamento

4 priedas

(Tarnybinės komandiruotės užsienyje ataskaitos forma)

_

(policijos įstaigos ir jos padalinio pavadinimas)

Policijos generaliniam komisarui

(vardas, pavardė)

TARNYBINĖS KOMANDIRUOTĖS	ATASKAITA

(miestas (šalis)

2000-00-00 Nr. 1VN-000

Vilnius

Užsienio valstybių teisėsaugos institucijų, tarptautinių organizacijų ir kitų užsienio valstybių institucijų surengtų seminarų, konferencijų bei posėdžių (toliau – renginys) vieta, laikas ir dalyviai:
Svarstytini klausimai arba svarstytų teisės aktų projektų pavadinimai ir numeriai:
Renginio eigos apibendrinimas:
Renginio metu priimti sprendimai, kito renginio data:
Pasiūlymai dėl tolesnių Lietuvos veiksmų:
Pridedama informacija (darbotvarkė, išdalyta medžiaga, nuorodos):
Tiesioginis ataskaitos rengėjas (vardas ir pavardė, institucija, pareigos, telefono numeris, elektroninio pašto adresas):
Už ataskaitą atsakingas padalinio vadovas (vardas ir pavardė, institucija, pareigos, telefono numeris, elektroninio pašto adresas):

(pareigos)	(parašas)	(vardas ir pavardė)

_________________

Policijos departamento prie Lietuvos

Respublikos vidaus reikalų ministerijos darbo

reglamento

5 priedas

(Komandiruotės dėl perėmimo (ekstradicijos) ataskaitos forma)

_

(policijos įstaigos ir jos padalinio pavadinimas)

Policijos generaliniam komisarui

(vardas, pavardė)

KOMANDIRUOTĖS DĖL PERĖMIMO (EKSTRADICIJOS) ATASKAITA

2000-00-00 Nr.

Vilnius

Perėmimo (ekstradicijos) laikas, vieta:

Policijos pareigūnai, vykdę perėmimą (ekstradiciją):

Ieškomo asmens anketiniai duomenys (vardas, pavardė, gim. metai):

Ieškomo asmens kategorija (įtariamasis, kaltinamasis, nuteistasis, parvežtas atlikti likusios laisvės atėmimo bausmės):

Policijos įstaiga, paskelbusi paiešką:

Ieškomas asmuo parvežtas į Lietuvos Respubliką (taip/ne):

Jei ieškomas asmuo neparvežtas, kokios priežastys:

Papildoma informacija:

Tiesioginis ataskaitos rengėjas (vardas ir pavardė, pareigos, telefono numeris, elektroninio pašto adresas):

Už ataskaitą atsakingas padalinio vadovas (vardas ir pavardė, pareigos, telefono numeris, elektroninio pašto adresas):

(pareigos)	(parašas)	(vardas ir pavardė)

________________

Policijos departamento prie Lietuvos

Respublikos vidaus reikalų ministerijos darbo

reglamento

6 priedas

(Atsiskaitymo lapelio forma)

POLICIJOS DEPARTAMENTAS

PRIE LIETUVOS RESPUBLIKOS VIDAUS REIKALŲ MINISTERIJOS

ATSISKAITYMO LAPELIS

2000-00-00 Nr.

Vilnius

_

(vardas, pavardė, Policijos departamento prie Vidaus reikalų ministerijos padalinys,

_

pareigos, atleidimo (perkėlimo) data, pagrindas, įsakymo data, Nr.)

Eil. Nr.	Policijos departamento padalinio pavadinimas	Parašas, data	Vardas, pavardė, pareigos
1.	Padalinio vadovas
2.	Darbuotojas, atsakingas už padalinio dokumentų valdymą
3.	Lietuvos policijos logistikos centras
4.	Policijos informacijos valdyba
5.	Personalo valdyba
6.	Vidaus reikalų ministerijos Personalo departamentas*
7.	Bendrasis skyrius
8.	Finansų valdyba* *

Pastabos:

* Vidaus reikalų ministerijos Personalo departamentui lapelis gali būti ir neteikiamas, jei Personalo valdybos skiltyje pažymima, kad atleidžiamas asmuo tarnybinį pažymėjimą atidavė Personalo valdybai.

** Finansų valdybai pateikiamas atsiskaitymo lapelis užpildžius 1–7 eilutes.

(pareigos)	(parašas)	(vardas ir pavardė)

_________________

Policijos departamento prie Lietuvos

Respublikos vidaus reikalų ministerijos darbo

reglamento

7 priedas

(Pranešimo apie prašymo registraciją formos pavyzdys)

POLICIJOS DEPARTAMENTO PRIE

LIETUVOS RESPUBLIKOS VIDAUS REIKALŲ MINISTERIJOS

BENDRASIS SKYRIUS

(Adresatas)

Į 2000-00-00 prašymą

PRANEŠIMAS APIE PRAŠYMO REGISTRACIJĄ

2000-00-00 Nr.

Pranešame, kad Jūsų prašymas, adresuotas,

(policijos įstaigai, policijos įstaigos vadovybei ar policijos įstaigos padaliniui)

gautas 2000-00-00, prašymo registracijos Nr. ________.

(darbuotojo, priėmusio prašymą,	(parašas)	(vardas, pavardė)

pareigų pavadinimas)

Juridinių asmenų registras Kodas 188785847	Saltoniškių g. 19 LT-08105 Vilnius	Tel. (8 5) 271 9731 Faks. (8 5) 271 9978	El. p. info@policija. lt

________________